چۆن مۆڵەت وەردەگرن؟\nلەدوای ڕاگەیاندنی کەمپینێک بۆ لابردنی غەسالەکانی سەر ڕووباری سیروان و کردنی بەناوچەیەکی گەشتیاری، پرسەکە دەگەیەنرێتە ئەنجومەنی پارێزگای سلێمانی، بەڕێوەبەری گەشتوگوزاری سنورەکەش دەڵێت، پڕۆژەیان ئامادەیە بەڵام هیچ کەس ئامادە نییە پڕۆژەی گەشتیاری لەو ناوچەیە ئەنجامبدات.\nچالاکوانانی سنورەکە دەڵێن، غەسالەکان سودی مادیان بۆ چەند کەسێک هەیە، بەڵام پڕۆژەی گەشتیاری سودێکی گشتیی هەیە، بەڕێوەبەری نەوت و کانزاکانی گەرمیان پێیوایە دەکرێت لە پاڵ غەسالەکانیش پڕۆژەی گەشتیاری بکرێت و هەردووکیان گرنگن، چۆنێتی پێدانی مۆڵەتیش بە غەسالەکانیش ئاشکرادەکات.\nماوەی چەند ڕۆژێکە کەمپینێک بۆ لابردنی غەسالەکانی دەرهێنانی چەو و لم لەسەر ڕووباری سیروان لەلایەن بەشێک لە چالاکوانانی سنورەکەوە ڕاگەیەندراوە و داوادەکەن، غەسالەکان لاببرێن و ناوچەکە بکرێتە ناوچەیەکی گەشتیاری.\nمحەمەد شێخ وەهاب کە ئەندامی ئەنجومەنی پارێزگای سلێمانییە و خۆی خەڵکی سنوری گەرمیانە، نوسراوێکی ئاڕاستەی سەرۆکایەتی ئەنجومەنی پارێزگای سلێمانی کردووە و داوای کردووە، کۆبوونەوەیەک لەوبارەیەوە ئەنجامبدرێت و هەوڵبدەن ئەو غەسالانە لاببەن.\nپرسەکە دەبرێتە ئەنجومەنی پارێزگای سلێمانی\nئەو ئەندامەی ئەنجومەنی پارێزگای سلێمانی بە ناس کوردی ڕاگەیاند: "ئەو غەسالانە سودیان بۆ چەند کەسێکی دیاریکراوە هەیە، بەڵام ئەگەر ناوچەکە بکرێتە شوێنێکی گەشتیاری، ئەوا ژمارەیەک هەلی کاری زۆر بۆ هاوڵاتیانی سنورەکە دەڕەخسێت، نەک تەنها چەند کەسێک سودمەندبن لێی."\nوتیشی: "سەر ڕووباری سیروان ناوچەیەکی زۆر فراوانە و ئەگەر بکرێتە ناوچەیەکی گەشتیاری ئەوا هەم بۆ هاوڵاتیانی ناوچەکە گرنگە و هەم بۆ هاوڵاتیانی خواری عێراق کە دەبێتە سەرچاوەی داهاتێکی گرنگیش بۆ سنورەکە."\nمحەمەد شێخ وەها جەختیشیکردەوە: "ڕاستە تائێستا بەوشێوەیە بووە، بەڵام ئێستاش درەنگ نییە و هەموو هەوڵێک دەدەین لە ئەو غەسالانە لاببرێن و ناوچەکە بکرێتە شوێنێکی گەشتیاری."\n"هیچ کەس ئامادە نییە پڕۆژەی گەشتیاری لە ناوچەکە بکات"\nلەبارەی گرفتەکەوە بەڕێوەبەری گەشتوگوزاری گەرمیان دەڵێت، ناوچەکە سنورێکی فراوانی هەیە و پڕۆژەی گەشتوگوزاریان بۆ سەرمایەداران خستووەتەڕوو، بەڵام هیچ کەس ئامادەنەبووە کاری تێدا بکات.\nبەرهەم عەبدولکەریم، بەڕێوەبەری گەشتوگوزاری گەرمیان بەناس کوردی وت: "ئێمە پێشتر چەندین جار داوامان کردووە کە ئەو غەسالانە لاببرێن و دیمەنێکی ناشرینیان بە ناوچەکە بەخشیوە، بەڵام مۆڵەتدان بە غەسالەکان لای ئێمە نییە."\nوتیشی: "لەگەڵ ئەوەشدا زیاتر لە 400 دۆنم زەوی هەن کە ئامادەن بۆ ئەوەی پڕۆژەی گەشتوگوزاریان لەسەر دروست بکرێت و پڕۆژەکانیش ئامادەن، ئێمە چەندین جار خستومانەتەڕوو، بەڵام تائێستا هیچ کەس داوای پێشکەش نەکردووین بۆ ئەنجامدانی پڕۆژە."\nڕونیشیکردەوە: "قەیرانی دارایی و شەڕی داعش لەناوچەکە لەچەند ساڵی ڕابردوودا هۆکاربوون بۆ ئەوەی کەس نەیەوێت پڕۆژە لە سنورەکە ئەنجامدات."\n"مانەوەی غەسالەکان لەپاڵ دروستکردنی پڕۆژەی گەشتیاری گرنگن"\nبەڕێوەبەری نەوت و کانزاکانی گەرمیان ڕەتیدەکاتەوە تاوەکو ئێستا هیچ لایەنێک بە فەرمی داوای لابردنی غەسالەکانی لێکردبن، دەشڵێت، بوونی غەسالەکان گرنگن بۆ ناوچەکە و دەکرێت لەپاڵ ئەوەدا پڕۆژەی گەشتیاریش هەبێت.\nیادگار فەتاح، بەڕێوبەری نەوت و کانزاکانی گەرمیان بە ناس کوردی وت: "لەم پرسەدا خەڵک بەهەڵە تێگەیشتوون وادەزانن بەڕێوەبەرایەتییەکەی ئێمە بەرپرسە، بەڵام پێدانی مۆڵەت بە کانەکانی دەرهێنانی چەو و لم بەدەست ئێمە نییە و لیژنەیەک هەیە بۆ ئەو مەبەستە کە ئێمە ئەندامین تێیدا، واتە بۆ وەرگرتنی مۆڵەت بۆ کانێک پێویستە نزیکەی 10 بەڕێوەبەرایەتیی ڕەزامەند بن."\nبەوتەی یادگار فەتاح، نزیکەی 30 کان لەسنورەکە هەن، بەڵام ئێستا بەهۆی قەیرانی داراییەوە بەشێکیان داخراون و کارناکەن و کەمتر لە 20 کانیان لەئێستادا کاردەکەن.\nبەڕێوەبەری نەوت و کانزاکانی گەرمیان وتیشی: "لەڕاستیدا بوونی ئەو کانانە گرنگن بۆ سنورەکە و سەرجەم هەرێمی کوردستانیش، چونکە سەرچاوەی چەو و لمی گەرمیان و پارێزگاکانی دیکەشن، ئەگەر ئەوانە دابخرێن ئەوا نرخی چەو و لم بەرزدەبێتەوە."\nڕونیشیکردەوە: "بەڵام زۆر گرنگە کە کارەکانیان ڕیکبخرێتەوە و هەموو بەڕێوەبەرایەتییە پەیوەندیدارەکان بەو پرسە بە کارەکانی خۆیان هەستن و چاودێری کارەکانیان بکەن، بۆ نمونە کاتێک خاوەنی کانێک دار دەبڕێتەوە، بەڕێوەبەرایەتیی پاراستنی ژینگە و دارستانی سنورەکە بەدواداچوون بکەن و سزای کەسەکە بدەن."\nئەو بەرپرسەی سنوری ئیدارەی گەرمیان جەختیشیکردەوە، دەکرێت لەپاڵ بوونی ئەو کانانەدا پڕۆژەی گەشتیاریش دروست بکرێت، چونکە کانەکان دوورن لەسەر ڕووبارەکەوەو هیچ کامیان 500 مەتر کەمتر لەسەر ڕووبارەکەوە دوور نین.\nهەر بەگوێرەی مەرجەکانی مۆڵەت، هەر غەسالەیەک کە مۆڵەتی پێدەدرێت، پێویستە دوو هەزار نەمام بچێنێت، بەڵام ناس کورد زانیویەتی کە خاوەن غەسالەکان بەو مەرجەوە پابەند نابن و لێپرسینەوەشیان لەگەڵ ناکرێت.\nلە پەرلەمانەو پشتگیری کەمپینەکە دەکرێت\nلیژنه‌ى شاره‌وانى وگواستنەوەو گەیاندن و گەشت و گوزار پشتگیری کەمپینەکە دەکات و سەرۆکی لیژنەکە دەڵێت، لەگەڵ شارەوانی گەرمیان گفتوگۆ دەکەن بۆ دۆزینەوەی چارەسەرێک بۆ ئەو پرسە.\nلوقمان وەردی، سەرۆکی لیژنەی شاره‌وانى وگواستنەوەو گەیاندن و گەشت و گوزار بە ناس کوردی ڕاگەیاند: "ئێمە بەهەموو شێوەیەک پشتگیری داوای هاووڵاتیانی سنورەکە دەکەین لەو کەمپینەدا، بەڵام هەموو کارێک بەڕێکاری خۆی دەکرێت و پێویستە گفتوگۆ لەوبارەیەوە بکەین بۆ دۆزینەوەی چارەسەرێک."\nوتیشی: "بوونی ئەو غەسالانە ئەگەرچی لەزۆر ناوچەی دیکەش هەن و ئەو بەرهەمانەش پێویستن، بەڵام زیانێکی زۆر بەژینگەی ناوچەکە دەگەیەنن و دەبنەهۆی لەناوبردنی ماسی نێو ئاوەکەش و دیمەنێکی ناشرینیش دروست دەکەن."\nلوقمان وەردی ئاماژەی بەوەشكرد: "بێگومان ئەو ناوچەیە بۆ پڕۆژەی گەشتیاری گونجاوە کە هەم خزمەتی هاووڵاتیانی سنورەکە دەکات بۆ کات بەسەربردن و هەمیش لەڕووی داهات و هەلی کارەوە گرنگە، بۆیە ئێمە لەوبارەیەوە بەدواداچوون دەکەین."\nبومەلەرزەیەک کەلاری هەژاند\n2020.08.26 - 10:06


عبدالستار مجید: کاک نێچیرڤان کە سەرۆکی حکومەتە زۆرجار وەک جێگری سەرۆکی پارتی ڕەفتاری کردووە\nهەواڵی / 19/5/2019 177 جار بینراوە\nعەبدولستار مەجید،ئه‌ندامی ئه‌نجوومه‌نی سیاسی و سەرۆکی فراکسیۆنی کۆمەڵی ئیسلامی لە پەرلەمانی کوردستان له‌میانه‌ی به‌شداری كردنی له دیبه‌یتێك تایبه‌ت به سه‌رۆكایه‌تی هه‌رێمی كوردستان و ڕۆڵی له ڕووداوه سیاسییه‌كانی هه‌رێمی كوردستان دا،دید و هه‌ڵوێستی كۆمه‌ڵ له‌سه‌ر سه‌رۆكایه‌تی هه‌رێم و خودی سه‌رۆكی هه‌رێم و یاسای سه‌رۆكایه‌تی هه‌رێمی كوردستان خسته‌ڕوو .\nهه‌ر له دیبه‌یته‌كه‌دا عەبدولستار مەجید چه‌ند پێشنیازێكی خسته‌ڕوو له پێناو خوڵقاندنی كه‌شێكی سیاسیی ئارام له هه‌رێمی كوردستان به جۆرێك ڕێگه له دووباره‌بوونه‌وه‌ی كێشه و قه‌یرانه‌كانی ساڵانی ڕابردوو و ململانێ و ناكۆكییه‌كانی نێوان هێزه سیاسییه‌كان بگرێت.\nئه‌ندامه‌كه‌ی ئه‌نجوومه‌نی سیاسی كۆمه‌ڵ له‌به‌شێكی تری قسه‌كانیدا وتی"کاک نێچیرڤان کە سەرۆکی حکومەتە، زۆرجار وەک جێگری سەرۆکی پارتی ڕەفتاری کردووە، لە داهاتوودا کە دەبێتە سەرۆکی هەرێم، پێویستە لەو چوارچێوە حزبییە بێتە دەرەوە و وەک پێشتر مامەڵە نەکات."


kurdi كوردی فارسی Media Post Wane Huner Extra yad Downloads Font E-mail\n٭ ئه‌م نووسراوه‌ی خواره‌وه ده‌دانه هه‌ڵه‌ی تێدایه، هه‌ڵه‌كان ببینه‌وه‌و دروسته‌كه‌یان\nله ژێر خۆیانه‌وه بنووسه:\nباوكـیک ئامــۆژگاری مــناڵـه‌كـه‌ی خــۆی ده‌كـرد ده‌ی‌گــووت: ڕۆلــه‌ی هۆم: ئه‌گه‌ر له كۆڕێک\nدانیشتیت كه‌م بلی‌و زۆر ببیسته، ئه‌گه‌ر ویســتت قســه بكــه‌یت، قــسه به كــه‌س مــه‌بـڕه،\nچاوه‌ڕوانی ئه‌وه به تا نۆره‌ی تۆ دێت‌و خه‌ڵككه هه‌موو گوێت لێ ده‌گرن.\nقسه‌كانیشت ڕوون‌و ڕه‌وان بن، ده‌نگت به‌ده‌ره‌وه بـێت‌و ڕاوێژت خۆش‌و گــفتت ســیرین بـێت\nبۆ ئه‌وه‌ی دڵی خه‌ڵكه‌كه ڕابگێشیت‌و كاریان تێ‌بكه‌یت.\nڕۆڵه‌ی خۆم: ئه‌گه‌ر یه‌كێک قسه‌ی بۆ كردیت هۆشی بده‌یه‌و چاک گوێ‌ی لێ بگره، به‌شتی\nتره‌وه خــۆت خــه‌ریك مــه‌كــه، چــونـكه خاك گــوێ لێ گــرتن بـه‌ڵــگه‌ی به‌روه‌رده‌ی بـاش‌و\nڕه‌ووشتی پێ گه‌ییشتووه.\n٭ لێكدانه‌وه‌ی ووشه‌كان:\n٭ نیشانه‌ی (%) له به‌ر ده‌م مه‌به‌ستی دروست دابنێ‌و نیشانه‌ی (√) له‌به‌رده‌م هه‌ڵه‌كان دابنێ:\n( ) ڕووی تێ‌بكه‌و گوێ‌ی بده‌یه،\n( ) له‌گه‌ڵ هاوڕێ‌كه‌ت‌دا قسان بكه.\n( ) خۆر گه‌رمی‌و ڕووناكیمان ده‌داتێ.\n3- ئایا منداڵ چۆن چاكه‌ی دایك‌و بابی ده‌داته‌وه؟\n| بۆ چاپ |


بۆ یەکەم گەشتی سەرنشین بۆ واڵایی لەوەتای ساڵی 2011ەوە ناسا ئاسمانگەڕان دەستنیشان دەکات\nی مانگی هه‌شـت ٠٦, ٢٠١٨\n(ڕۆیتەرز) – لەوەتای ساڵی 2011 کە بەرنامەی ناردنی ئاسمانگەڕان بۆ وڵایی کۆتایی‌هات، بەرێوبەرایەتی فڕین و واڵای ئەمریکا ناسراو بە ناسا 9 ئاسمانگەڕی بۆ یەکەم گەشت دەستنیشانکرد لە ئەمریکاوە دەکرێت.\nئەم ڕاگەیاندنەی ناسا هەنگاوێکی بنەڕەتیە لە بەرنامەی واڵایی ئامریکادا دوای ئەوەی بەرەو کەرتی تایبەت گۆڕانکاری بەسەردا هات، بۆ گواستنەوەی بارو ئاسمانگەڕان بۆ بنکەی ئاسمانی نێودەوڵەتی.\nدوای کۆتایی‌هاتنی بەرنامەکانی واڵایی ناسا، ناچار بوو بۆ گەیاندنی ئاسمانگەڕان بۆ بنکەی ئاسمانی نێودەڵەتی پشت بە ڕوسیا ببەستێت.\nبۆ ئەم بەرنامە نوێیە کۆمپانیای (سپەیس ئێکس) و (بۆینگ) 2 فڕۆکەیان پەرەپێداوە لەسەرەتادا ئاسمانگەڕان بۆ گەشتی تاقیکردنەوە هەڵدەگرێت و دواتر بۆ ئەرکی زانستی. فڕۆکەکان بەناوی (دراگن) کە کۆمپانیای سپەیس ئێکس پەرەی پێداوە، هەروەها (ستار لاینەر سی تی 100) کە کۆمپانیای پۆینغ گەشەی پێداوە.\nپێشبینی دەکرێت ئەم گەشت ساڵی داهاتوو ئەنجام بدرێت، بەڕێوەبەری ناسا لە ناوەندی جانسن بۆ واڵایی لە هیوستن (جم بریدنستن) لەمبارەیەوە ووتی "واڵایی ژیانی ئەمریکای گۆڕی، بۆ یەکەم کەرەتە لەوەتای ساڵی 2001ەوە ئێمە ئامادەین ئاسمان گەڕی ئەمریکایی بە فڕۆکەی ئەمریکا لە خاکی ئەمریکاوە بنێرین".\nتوێژینەوە: خواردەمەنیەکانی سۆدای کالۆری کەمە مەترسی سەرهەڵدانەوەی شێرپەنجەی کۆڵۆن کەم دەکاتەوە.\n(ڕۆیتەرز) - توێژینەوەیەک لە وڵاتەیەکگرتوەکانی ئەمریکا گەشتوەتە ئەو دەرەنجامەی، مەترسی سەرهەڵدانەوەی شێرپەنجەی کۆڵۆن لای نەخۆشەکانی ڕۆژانە بەرهەمەکانی سۆدای کەم کالۆری دەخۆنەوە لەوانیە بۆ 50% کەمبێتەوە بەراورد بەوانەی کەم دەخۆنەوە یاخود هەر نایخۆنەوە.\nئامانج لە توێژینەوەکە سەڵماندنی ئەوە نەبوو ئەو جۆرە خواردنەوانە مەترسی سەرهەڵدانەوەی شێرپەنجەی قۆلۆنی لێدەکەوێتەوە.\nبەڵام یەکێک لە هۆکارەکانی ئەوەبوو نەخۆشەکان زیاتر سۆدای کەم کالۆری و شەربەتی کەم شەکر دەخۆنەوە، ئەمەش بەواتای شەکری کەم دەجێتە لەشیانەوە.\nچارلس فۆکس بەڕیوەبەری ناوەندی ییڵ بۆ شێرپەنجە لە شاری هێڤن لە ولایەتی کۆنێکتکیت ووتی "لیکۆڵینەوە و گەڕانمان بەدوای ڕۆڵی سیستەمی خۆراک و شێوەی ژیاندا لەسەر مەترسی تووشبوون بەشێرپەنجەی کۆڵۆن و هۆکارە هەمەجەۆرەکانی پەیوەندی بەسەرهەڵدانەوەی شێرپەنجەوە هەیە".\nهەروها فۆکس ووتی" نەخۆشیەکە لای لە%30 نەخۆشەکانی پێشتر تووشی شێرپەنجەی کۆڵۆن بوون سەرهەڵدەداتەوە، ئەوانەی نەشتەرگەریان بۆ کراوە".\nووتیشی "پێشنیاری ئاو دەکەین کە بە بژارەی تەندروست دادەنرێت، بەڵام ئەگەر کەسێک حەزی بە شەکر و خۆاردنەوەی شیرینی بوو، ئەوا سۆدای کەم شەکر باشترین بژارەیە".\nتوێژینەوەکە شیکاری زانیاری سیستەمی خۆراکی بۆ 1018 کەس کردوە تووشی نەخۆشی شێرپەنجەی کۆڵۆن بوون لە قۆناغی 3دا.\nتوێژینەوەکە گەشتۆتە ئەو دەرەنجامەی، مەترسی سەرهەڵدانەوەی شێرپەنجە دوبارە لای ئەوانەی بەلانی کەمەوە یەک سۆدای کەم کالۆریان ڕۆژانە خواردۆتەوە بە ڕێژەی 46% کەم بۆتەوە، بەراورد بەوانەی تەنها یەک دانەیان لە هەفتەیەکدا خۆاردۆتەوە.\nبەهۆی بەرزیی پلەی گەرما فەرەنسا 4 بنکەی ناوەکی ڕادەگرێت.\nپاریس (ڕۆیتەرز) – ڕۆژی شەممە ووتەبێژی کۆمپانیای EDFی فەرنسا ڕایگەیاندا بەهۆی ئەو شەپۆلە گەرمایەی ئەوروپا گرتۆتەوە کۆمپانیاکە 4 بنکەی ناوەکی لە 3 ویستگەی ئیلکتریک بەهۆی بەرزی پلەی گەرماوە ڕاگرتوە.\nدەمڕاستی کۆمپانیاکە ووتی پلەی گەرمای ئاوی هەردوو ڕوباری ڕۆن و ڕاین بەرزبۆتەوە و بنکە ناوەکیەکە بۆ کاتیی ڕادەگیرێن، ویستگەکان ئاوی هەردوو ڕوباەکە بۆ سارکردنەوەی ڕیئاکتەرەکان بەکاردێنن.\nفەرەنسا وەک هەموو ئەوروپا ڕوبەڕووی شەپۆلی گەرمابۆتەوە بەتەیبەتی لە باشوری، چاودێری کەش و هەوا پیشبینی پلەی گەرمای دەکەن بگاتە 37 پلەی سەدی لە دۆڵی ڕۆن.\nهەروەها ڕۆژی هەینی ڕابردوو گەرما لە ئیسپانیاو پۆرتگاڵ گەشتە 37 پلەی سەدی و تا یەکشەممە بەردەوام بوو.\nویستگە ناوەکیەکان ئاوی ڕوبارەکان بەکاردێنن بۆ ڕاگرتنی پلەی گەرمای ڕیئاکتەرەکان و دواتر ئاوە گەرمەکە دەکەنەوە ڕوبارەکانەوە.\nبەرنامەی زانست و تەکنەلۆجیا 8-06-2018


«هەوێنێك بۆ ئاشتی و ئارامی»/باسێک لەسەر پرسی سەربەخۆیی کوردستانی باشوور | Roji Kurd ڕۆژی کورد\nماڵەوە وتار و بابه‌ت سیاسی «هەوێنێك بۆ ئاشتی و ئارامی»/باسێک لەسەر پرسی سەربەخۆیی کوردستانی باشوور\n«هەوێنێك بۆ ئاشتی و ئارامی»/باسێک لەسەر پرسی سەربەخۆیی کوردستانی باشوور\nدیاكۆ ڕۆژهەڵاتی (بۆکان)\nماوەیەكە كورد لە باشووری كوردستان، ئەو بەشەی بە زۆری بە عێراقەوە لکێنندرابوو هاتوەتە سەر ڕاستە ڕێی داخوازییەكانی خۆی و بە ئاشكرا و بێ ترس لە نەیارەكانی دەنگی سەربەخۆیی هەڵبڕیوە. ئەم هەستە پیرۆزە وەنەبێ هەر لەم ماوەی دوو سێ ساڵەدا بۆتە داخوازیی كورد و لە پڕدا وەك كارگ سەری هەڵدابێ. دیارە كورد هەر لە یەكەم ڕۆژی دوای لە دەست چوونی دەسەڵاتە مێژووییەكەیەوە، توانایی خۆی بۆ وەرگرتنەوەی دەسەڵاتەكەی خستۆتە گەڕ و بێ وچان هەوڵی بۆ داوە و بەردەوام لەو ڕێگایەدا خەباتێكی سەخت و خوێناوی كردووە و تێچوویەكی زۆری بۆ داوە. بەڵام ڕەوتی مێژوو هەتا هاتووە چەرخەكەی بە دژی ویستی كورد هەڵسووڕاوە و ئەوەی بە زەحمەت و ماندوو بوونێكی زۆر چاندوویەتی، بۆی نەدووردراوەتەوە و هەرچی كردوویەتی كۆی نەگرتووە.\nبەپێی هەلومەرجی ڕۆژگار، بزووتنەوە یەك لە دوای یەكەكانی كورد، سەریان هەڵداوە و دوای خەباتێكی سەخت و خوێناوی، بە هەوڵی دوژمنە دڕندە و نەیارە كانی لەناو چووە و زۆر جار سەركردەكانی لەو ڕێگایەدا گیانیان بەخت كردووە و بە لە ناوچوونی ئەوانیش بزوتنەوەكە وردە وردە دامركاوەتەوە و تەنیا ژیلەمۆیەكی لە نێو دڵی خۆڵەمێشەكەی خۆیدا حەشارداوە و لەسەر دەمێكی دیكەدا، بە هەناسەی بای وادە، سەر لەنوێ بووژاوەتەوە و خەبات گیانی وە بەر هاتۆتەوە،. ئەم هەوڵ و تێكۆشانانە ئەگەر دەسكەوتێكی زۆر مەزنیشی بۆ كورد نەبوو بێ، لانیكەم كوردی لە توانەوە و توونابوون ڕزگاركردووە و هێشتوویەتەوە.\nلە دریژایی مێژوو دا كورد هیچ كاتێك بە ئەرخەیانی پاڵی لێ نەداوەتەوەو دەستی لەسەر دەست دانەناوە و هەمیشە، لانیكەم لە بەشێك لەو بەشە دابڕاوانەی كوردستاندا، گڕی ئاگری خەبات گەرم بووە و هەموو جارێكیش، وەك مێژوو بۆمان دەگێڕێتەوە، لەو بەشانەی دیكەی كوردستانەوە هاتوون بە هانایانەوە و لەنگەری خەباتیان لەگەڵ ڕاگرتوون و كوڕان و كچانی بەشە كای دیكە، لە خەباتی پارچەیەكی دیكەدا بەشداریان كردوەو بە شانازییەوە گیانیان بەخشیوە. سەرەدای پیلان و دەهۆی دوژمنەكانی، هیچ كاتێك كورد یەكتری بەجێ نەهێشتوە و پشتیان نەكردۆتە یەك و بەردوام پشت و پەنای یەكتری بوون.\nكورد لە ماوەی ئەم خەباتە دوور و درێژانەیدا زۆردوروشمی جیاوازی هەڵگرتووە و ویستەكانی جۆراوجۆر بوون.خودمختاری و فیداراڵی، زۆر جار داخوازی جووڵانەوەكانی كورد بووە، بەڵام ئەوەی لە ڕۆحی خەباتی كورد دا كەڵپەی ناوەتەوە و هانی داوە بۆ ڕاسان و گیانی پێناوەتە سەردەستی و خۆی بۆ فیدا كردووە، هەمان ئاواتی سەربە خۆیی بووە و هەموو كاتێك كورد، ئەوە ویستی دەروونی بووە. هەموو تاكێكی ئەم نەتەوەیە بەردەوام ئاڵای وڵاتێكی سەربە خۆی لەسەر سەردا دەشەكێتەوە و هیوای وڵاتی كوردانی لە نێو دڵ دا دەگەڕێ. هەڵگرتی دورشم كەلی وەك، مافی كەمینە و خودمختاری و فیدراڵی، بەهانەیەكە و بە قەولی شاعر دەلێ : «مەقسوود توای كعە و بتخانە بهانە».\nمن بە دڵنیاییەوە ئەوە دەڵێم، كورد ئەو تواناییەی هەیە كە لە ناوچەكە دا ببێتە هێمای پێشكەوتن و لە هەموو بوارە جۆراوجۆرەكانی ژیاندا پشتی پێ ببەستێرێ، جوامێریو دڵ فراوانی و لە خۆ بردوویی كورد ئەمەی سەلماندووە. ئەو نەتەوانەی دوای سایكس بیكۆ بوونە دمڕاست و بەڕێوەبەری ئەم ناوچەیە، ئێستا دەبینین كە دەسەڵاتدارێتی ئەوان لەم ناوچەیە دا سەرە ڕای ئەوەی هیچی باشی لێ شین نەبوو، زیانێكی زۆریشی لە مروڤایەتی داوە و وێرانی و ئاوارەیی پاكتاوی ڕەگەزی ـ لە نێو ئاوانیشدا كوردەكان و ئەرمەنییەكانی ـ بە دواوە بووە. ئەگەر كورد لانی كەم لە سەد ساڵەی ڕابردوو دا دەوڵەتێكی سەر بە خۆی هەبوایە و خۆی بەڕێوە بردبایەت بە هۆی خدە مرۆڤانەكەیەوە، ئەوە ئێستا لە ناوچەكەدا ئاستی ڕووناكبیری زۆری پەرەسەندبوو و گەلەكانی تری ئەم ناوچەیەش، دەیانتوانی لە سای سێبەری ئەو ئازادییەی كە لە وڵاتی كوردان دا دەبوو وەحەسێن و وەك نموونەیەكی گرینگ لە ناوچەكەدا چاوی لێ بكرێت. كۆمارە كورتەكەی پێشەوا لە ڕۆژهەڵاتی كوردستاندا، نموونەیەكی زۆر ڕوونە بۆ ئەو وتانەی سەرەوەم و ئەو ئازادییەی لەو ماوە كەمەدا بەكەمینە ئاینی و دینییەكان لە مەهاباد درابوو بەڵگەیەكی ئاشكران.\nلە ماوەی ئەم سێ ساڵەی ڕابردوو دا لە باشووری كوردستانیش ڕێبەرایەتی كورد ئەوەی سەلماندوە كە دەتوانێ دەنگێكی بە هێز بێ لە جیهان دا و بە ورد بینی و لێزانی خۆی توانیویەتی لەو گێژاوەی لە ناوچەدا سەری هەڵداوە، دەستی بە خوێنی نەتەوەكانی دیكە سوور نەبێ و ماڵەكەی بۆتە هێلانەی هێلانە لێ شێواوەكان و هەر كەس تووشی وەیلانی بووە، هانای بۆ كورد هێناوە و لە ماڵەكەی ئەو دا حەساوەتەوە و پارێزراوە و تیكەی لە دەمی خۆی و منداڵەكانی گرتۆتەوئە و لە سەر سفرەی ئاوانی داناوە. لە شەڕ لە دژی تیرۆیش دا گرینگترین هێز بووە لە سەر عەرزدا و هەر ئەوان بوون كەتوانیان لمبۆزی هێزە ئەهریمەنییەكەی داعش لە خۆلەوە وەردەن و بە گیانبازی و ئازایەتی خۆیان، ڕیگایان بۆ كەسانی دیكە خۆش كرد كە بوێرن خۆ لە قەرەی ئەو هێزە دڕەندە بدەن و بەرەو لێواری هەڵدێرو لە ناوچوونی بەرن. بێ گومان ئەگەر كورد نەبوایێ داعێش دەیتوانی زۆر پەرە بستێنێ و لە نێو بردنەكەی دەبووە كارێكی مەحاڵ.\nدیارە ئەوەی لە ماوەی ئەو چەند ساڵە دا لە هەرێمی كوردستان لە دەسەڵاتی كوردی دیندراوە لە ناوچەكەدا بێ وێنەیە و سەرەڕای ئەو هەموو گیروگرفتەی دوژمنان بۆ ئەو هەرێمەیان پێك هێناوە توانیویەتی خۆی وەك دەسەڵاتێكی پێشكەوتوو دێموكرات بسەلمێنێ و ببێتە هێمای پێكەوە بوون و بە ئازادی ژیان. ئەگەر چاو لە نەتەوە باڵا دەستەكانی ئەم ناوچەیە بكەین كە بە زۆری چەك و شمشێر خۆیان كردۆتە دەمڕاستی گەلانی بندەست و لە نێو ئەوانیش دا كورد، دەبینین بێجگە لە كوشتار و وێرانی و سەركوت كردن، هیچی دیكەیان لە دەست نەهاتووە. دوای هەزاران ساڵ دەسەڵات دارێتی و فەرمانرەوایی لەم وڵاتانەدا، ئێستاش نەیانتوانیوە ژیانێكی پڕ لە ئاسوودەیی بۆ خۆیان پێك بێنن و ڕۆباری خوێنیان تێدا بەڕێووەیەو گرتووخانەكانیان پڕە لە جیا بیران و بە ئاشكراو لە بەر چاوی دنیادا دەنگە جیاوازەكان سەركوت دەكرێ و مرۆڤەكان لە گرتووخانەیەكی گەورە دا بە نێوی وڵات دەژین و بە جێی ئەوەی مروڤەكان بەرەو ڕووناك بیری و زانست ڕێنوێنی بكەن، بەردەوام پڕوپاگەندە بۆ دواكەوتووی و خوڕافات و زمان لووسی دەكەن و هەر دەیانەوێ خۆیان شوان بن و گەلانیش وەك مێگەل چاو لێ بكەن.\nئەوەی تورك لە توركییە و عەرەب لە عێراق و سورییە و فارس لە ئێران بنیاتی ناوە، ناتوانێ وڵامدەری ویستی مروڤە ڕووناك بیر و چاو كراوەكانی ئەم سەردەمە بێ و ئەوان نەیانتوانیوە ئەوە بسەلمێنن كەلە حوكومڕانیدا لە كورد شیاوترن و كاتی ئەوە هاتوە، نەتەوە یەكگرتوەكان و وڵاتە پێشكەوتوەكانی دنیا، ئەم هەلە بۆ كورد بڕەخسێنن هەتا، لە ژێر نیری ئەوانەدا بێتە دەرێ و بۆ خۆی ببێتە خاوەن دەسەڵات و وڵاتی خۆی.\nلە ئێران مافی كەمینە ئاینی نەتەوەییەكان پێشێل دەكرێ و دەچەوسێنەوە و بێڕێزییان پێدەكرێ و لە زۆر مافی شارۆمەندی بێ بە شكراون و دەستیان بە زۆربەی جومگەكانی دەسەڵات ڕاناگات و لە زۆر كار و هەڵسووڕانی دەسەڵاتدارانی ئێران بێ خەبەرن و لە زۆربەی بڕیارەكانی ئەم وڵاتەدا بە هەند وەرناگیرێنو لە زانیاری و ئەزموون و تواناییەكانیان كەڵك وەرناگیرێت. جیابیران لە زیندان دەخرێن و بە بیانووی جۆڕاو جۆرەوە لە سێدارە دەدرێن، ئەمڕۆ گرتووخانەكانی ئێران پڕە لە مرۆڤە ڕووناك بیر و ئازادی خوازەكان. هەر لە ئێراندا گەورەترین بێڕێزی بە دێموكراسی و دەنگدان دەكرێ و هەموو ساڵێك شانۆگەرییەك بە نێوی هەڵبژاردن وەڕێ دەخرێ، كە هەر فڕیشی بە سەر هەڵبژاردنەوەنییەو سەندووقی دەنگدان تەنیا بیج یبجە خانمێكەو هیچی دیكە.\nلە ئێراقی دوای سەددامیش‌دا كە شێعەكان تێیدا باڵادەستن، یاساكانی ئەم وڵاتە ژێر پێ دەخرێن و بە مەیلی خۆیان بەڕێوەی دەبەن و ڕێز لە دەنگی گەل ناگرن و كوردەكان و سوننەكان پەراوێز خراون و مافە كانیان پێشێل دەكرێت. بە دڵنیاییەوە ئەگەر كورد هەمان كوردی سەردەمی سەددام بوایەت، ئەوە ئەوان زۆر لە ڕژێمی بەعس دڕەندەتر دەبوون.\nلە توركییەش حیزبی دەسەڵاتدار بە مەیلی دڵی خۆی دەكوژێت و دەبڕێت و گرتووخانەكانی لە جیا بیریانی ئاخنیوە و لە ماوەی دووساڵی ڕابردوودا بە دەیان هەزار كەسی لە كار دوور خستۆتەوە وبێ لێ پرسینەوە كوردان دكوژێت و ماڵیان لێ وێران دەكات و لە گرتووخانەیان دەپەستێوێت.\nبارو دۆخی سووریەش ئەوە ڕوون و لە بەر چاوە و لە چەند ساڵی ڕابردوودا، بۆ ئەوەی تەنیا كەسێك لە دەسەڵاتدا بمێنێتەوە یان بڕوات، بە سەدان هەزار كەس بوونەتە قوربانی و بە ملوێنیان كەس ئاوارە و دەربەدەر كراون.\nمن دڵنیام ئەوهەلە ئەگەر بۆ بە دەوڵەت بوونی كورد بڕەخێت، بە قانزانجی ناوچەكە و جیهان تەواو دەبێ و دەسەڵات و دەوڵەتی كوردی، دەبێتە هەوێنێك بۆ ئازادی و ئارامی ناوچەكە و لە داهاتووش دا، ئەو هەلە لە ناوچەكە دا دەڕەخسێت هەتا ئاستی ڕووناكبیری و، فەرهەنگی بەیەكەوە ژیان لە ناوچەكەدا برەو پەیدا بكا و مرۆڤەكانی ئەم ناوچەیەش، بەرەو پێش كەوتن و مرۆڤانە ژیان هەنگاو بنێن و چیتر دیلی دەسەڵات دارە خۆین مژە دیكتاتۆڕەكان نەبن.\nدیارە كوردیش دەبێ زۆر گوێ نەداتە ئەو ئەنگۆ وهاش و هووشەی هەندێك دەوڵەت و لایەن دەیكەن و دەبێ پشت بە تواناییەكانی خۆی ببەستێ و چاوی لە كەس نەبێ بەڕەی بۆ لە قوڕ دەركێشێت و بە ڕۆحێكی ئازایانە و نەترسانە و گیانێكی برایانەو خوشكانەوە، پێ بنێتە گۆڕەپانەكەو دڵنیابێ یەكبوون و یەك دەنگیان، هەوێنی سەركەوتنیانە . ئەو كەسانەی لە هەرێمی كوردستاندا دەژین لە ئێستادا ئەركێكی گەورەی نەتەوەییان لە سەر شانەو دەبێ زۆر بەپرسانە لەگەی باسی گشت پرسیدا هەڵسووكەوت بكەن و گوێ نەدەنە ئەو كەسانەی بە بیانوو جۆراو جۆرەوە، دەیانەوێ لەو كارە ساردیان كەنەوە. چونكە دەنگی ئەوان دەنگی خەڵكی هەر چوار پارچەی كوردستانەو نابێ گوێ بەو لایەنانە بدەن كە بەر ژەوەندییەكانی خەڵكی كوردستان بە دوژمنانی ئەو گەلە دەفرۆشن و خۆیان تێرن لە سەر سفرەی چەور دانیشتوون و باسی برسییەتی خەڵك دەكەن. دەبێ ئەوەش بەباشی بزانن هیچ منداڵێك بە بێ ڕژانی خوێن لە دایك نابێ و لەدایك بوونی دەوڵەتی كوردیش، خوێن و قوربانی دانی دەوێت. دەبێ هەموومان لە هەر چوار پارچەكەی كوردستانەوە خۆمانی بۆ ئامادەكەین وبە شانازییەوە گیانمان پێشكەشی ئەو ڕێگا پیرۆزە بكەین، هەتا دەوڵەتی كوردی لە دایك بێت.\nبابەتی پێشووكریس كوچیرا چی بۆ کورد کرد؟\nبابەتی دواترتورکیە و ئێران و هەنگاوەکانیان بۆ دوای سەربەخۆیی هەرێمی کوردستانی باشوور


بارزانی پێشوازی لە عەمر مووسا، ئەمینداری پێشووی كۆمكاری عەرەبی و وەزیری پێشووی دەرەوەی میسر كرد | Roji Kurd ڕۆژی کورد\nماڵەوە کوردستان باشوور بارزانی پێشوازی لە عەمر مووسا، ئەمینداری پێشووی كۆمكاری عەرەبی و وەزیری پێشووی...\nبارزانی پێشوازی لە عەمر مووسا، ئەمینداری پێشووی كۆمكاری عەرەبی و وەزیری پێشووی دەرەوەی میسر كرد\nرۆژی سێشەممە 15-3-2016 زایینی و ٢٥ی ڕەشەممە، مەسعود بارزانی سەرۆكی هەرێمی كوردستانی باشوور، لە سەڵاحەددین پێشوازی لە عەمر مووسا ئەمینداری پێشووی كۆمكاری عەرەبی و وەزیری پێشووی دەرەوەی میسر كرد.\nبەپێی ڕاگەیێندراوی سەرۆکایەتی هەرێمی کوردستان لە دیدارەکەدا بیروڕا لەبارەی بارودۆخی سیاسی و ئابووری ناوچەكە و قەیرانە قووڵەكانی وڵاتانی رۆژهەڵاتی ناوەڕاست و رۆژئاوای ئاسیا و باكووری ئەفریقیا ئاڵوگۆڕ كراوە.\nلەبەشێكی دیكەی دیدارەکەدا باس لە تاییفەگەری و هەڕەشەكانی تیرۆر و هزری تووندڕەویی لەسەر ژیانی سیاسی و ئابووری وڵاتان و هەڵتەكاندنی ژێرخانی هزری و كۆمەڵایەتی و ئابووریی ناوچەكە كرا و دواپێشهاتە سیاسی و ئەمنییەكانی عێراق و سووریا تەوەرێكی باسی لێوەکرا.\nشایانی باسە کە ئەو سەردانو چاوپێکەوتنە لە حاڵێکدا ئەنجام دەدرێ کە بڕیارە لە مانگی ٧ی زایینی واتا ٤ مانگی داهاتوو، ڕاپرسی گشتی بۆ سەربەخۆیی لە هەرێمی کوردستانی ابشوور، ئەنجام بدرێت\nبابەتی پێشووشۆڕش چیە؟ هۆکارەکانی سەرهەڵدانی شۆڕش کامانەن؟\nبابەتی دواترڕووداوەکانی چوارشەممە سووری/٣ کوژراو، ٢٥٠ بریندار


فڕنێكی چەرەسات لە سلێمانی داخرا – تۆڕی میدیایی خەڵک\n2019/10/02 - 4:06 PM\nقائیمقامیەتی سلێمانی ئاشكرای دەكات، “لەسەر زانیاری ئاسایش و بەهۆی بەكارهێنانی نیشاستەوە، لیژنە هاوبەشەكانی قائیمقامیەتی سلێمانی فڕنی چەرەساتی مامەیارە دادەخات”.\nقائیمقامیەتی سلێمانی لە ڕاگەیەنراوێكدا ئاماژەی بەوەكردووە، “لەلایەن بەڕێوەبەرایەتی ئاسایشی سلێمانیەوە زانیاری دراوە بە لیژنە هاوبەشەكان، كە فڕنی برژاندنی چەرەساتی مامەیارە لەكاتی ئامادەكردنی چەرەسەكانیدا نیشاستە بەكاردەهێنێت، كە لەڕووی تەندروستییەوە زیان بە هاووڵاتیان دەگەیەنێت و لەڕووی یاساوە بە فێڵی بازرگانی ئەژمار دەكرێت”.\nنیشاستە مەترسی لەسەر ئەو كەسانە دروست دەكات، كە نەخۆشی شەكرەیان هەیە، بەڵام وەك قائیمقامیەتی سلێمانی دەڵێت: “خاوەنی فڕنەكە تەنها بەرژەوەندی خۆی لەبەرچاوگرتووە و لەكاتی ئامادەكردنەكەیدا بەكاریهێناوە”.\nئاماژەی بەوەشكردووە، “بەكارهێنانی نیشاستە بۆ قورسكردنی كێشی چەرەساتەكانی، لەڕووی بازرگانیەوە بە فێڵ ئەژمار دەكرێت و یاسا سزای بۆ سەرپێچیكاران داناوە، بۆیە بەفەرمانی قائیمقامی سلێمانی و لەلایەن لیژنەی یەكی سەر بەلیژنە هاوبەشەكانی قائیمقامیەت فڕنی چەرەساتی مامەیارە دادەخرێت و خاوەنەكەشی ڕووبەڕووی ڕێكاری یاسایی دەكرێتەوە”.\nچەرەسفڕنقائیمقامیەتی سلێمانیلیژنە هاوبەشەكانی قائیمقامیەتی سلێمانی


كورد و ئیسلام\nسه‌ڵاح سالار 01/11/2020 675 جار خوێنراوەتەوە\nسه‌ره‌تا ده‌بێت ئه‌وه بزانین ئایینی ئیسلام و په‌یامبه‌ره‌كه‌ی (دروودی خوای له‌سه‌ر)، بۆ یه‌ك نه‌ته‌وه و نیشتمان و گه‌ل و هۆز نه‌هاتوون، به‌ڵكو بۆ ته‌واوی مرۆڤایه‌تی و ته‌نانه‌ت بۆ ئاده‌می و په‌ری (انس و جن) هاتوون، بۆیه هه‌موو گه‌لێك وه‌ك یه‌ك مافیان به‌سه‌ر ئه‌م ئایینه و په‌یامبه‌ره‌كه‌یه‌وه هه‌یه.\nكورد یه‌كێكه له‌و گه‌لانه‌ی هه‌ر له سه‌ره‌تای ئایینه‌كه‌وه تێكه‌ڵ به ئیسلام بووه و زۆریش خۆشحاڵ بوو كه سه‌رده‌می فتوحاتی ئیسلامی له‌ژێرده‌سته‌یی فارسه‌كان ڕزگاری بوو.\nپه‌یامبه‌ر هاوه‌ڵی كوردی هه‌بوو\nیه‌كێ له هاوه‌ڵانی په‌یامبه‌ر (دروودی خوای له‌سه‌ر)، كورده و ناوی كابانی كوردییه، ئه‌مه گومانی تێدا نییه و فه‌رمووده‌یشی له په‌یامبه‌ره‌وه گێڕاوه‌ته‌وه.\nته‌نانه‌ت باس له‌وه‌ش ده‌كرێت كه ئه‌بوبه‌سیر، ئه‌و هاوه‌ڵه‌ی كه قوڕه‌شی به‌چۆكدا هێنا و سوڵحی حوده‌یبییه‌ی پێ ده‌ستكاریی كردن، ئه‌ویش كورده و كوڕی كابان، یاخود كاوانی كوردییه، ئه‌م باسه ڕاجیایی له‌سه‌ره.\nپه‌یامبه‌ر پۆشاكی كوردی له‌به‌ر كردووه\nفه‌رمووده‌یه‌كی دروست (صحیح) هه‌یه: حدثنا أحمد بن يونس، قال: حدثنا إبراهيم بن سعد، قال: حدثنا ابن شهاب، عن عروة، عن عائشة، أن النبي صلى الله عليه وسلم صلى في خميصة لها أعلام، فنظر إلى أعلامها نظرة، فلما انصرف قال: «اذهبوا بخميصتي هذه إلى أبي جهم وأتوني بأنبجانية أبي جهم، فإنها ألهتني آنفا عن صلاتي» وقال هشام بن عروة، عن أبيه، عن عائشة، قال النبي صلى الله عليه وسلم: «كنت أنظر إلى علمها، وأنا في الصلاة فأخاف أن تفتنني».\nپه‌یامبه‌ر له‌ناو به‌رگێكدا نوێژی ده‌كرد كه ڕه‌ش و خه‌ت خه‌تی ڕه‌نگاوڕه‌نگ بوو، كاتێ له‌نوێژه‌كه‌ی بووه‌وه فه‌رمووی ئه‌م پۆشاكه به‌رنه‌وه بۆ ئه‌بی جه‌هم و ده‌ستێ جلوبه‌رگی دیكه‌م بۆ بێنن، ئه‌م به‌رگه ڕه‌نگاوڕه‌نگه هێڵداره له نوێژه‌كه‌دا سه‌رنجم ده‌بات و به‌خۆیه‌وه سه‌رقاڵم ده‌كات.\nحدثنا عبيد الله بن معاذ، ثنا أبي، ثنا عبد الرحمن يعني ابن أبي الزناد قال: سمعت هشاماً يحدث عن أبيه، عن عائشة بهذا الخبر قال:\nوأخذ كردياً كان لأبي جهمٍ فقيل: يارسول الله، الخميصة كانت خيراً من الكرديّ.\nچوون ده‌ستێ جلی كوردییان هێنا و په‌یامبه‌ر له‌به‌ری كرد. دیاره پۆشاكه‌كه‌ی پێشووش هه‌ر هی ئه‌بووجه‌هم بووه و مه‌به‌ستی ئه‌وه‌بووه بۆی بگۆڕێت به ده‌ستێ جلی دیكه، هه‌رچه‌نده ڕه‌نگه به‌هۆی ساده‌یی ئه‌م به‌رگه‌یان، یاخود ته‌سكی و فراوانییه‌وه كه پڕ به به‌ری نه‌بووبێت وتیان جله‌كه‌ی تر له‌م كوردییه باشتر بوو.\nئه‌مه‌ش به‌ڵگه‌ی دروست و بێگومان، كه په‌یامبه‌ر جلوبه‌رگی كوردیی پۆشیووه و ته‌نانه‌ت به‌و وه‌سفانه‌ی ده‌سته جله‌كه‌ی دیكه‌شدا كه ده‌ڵێت: دوو پارچه‌ی ڕه‌ش بوو ڕه‌نگه ئه‌ویش هه‌ر كوردیی بووبێت.\nقورئان وشه‌ی كوردی تێدایه\nگومانی تێدا نییه كه قورئانی پیرۆز هه‌مووی عه‌ره‌بی نییه و وشه‌ی نا عه‌ره‌بیشی له‌خۆگرتووه، وه‌ك عیبری، فارسی، كوردی و ..تد، هه‌ژار موكریانی له‌چاوپێكه‌تنێكدا ده‌ڵێت: زیاتر له 70 وشه له قورئاندا هه‌یه كه عه‌ره‌بی نیین و هی زمانه‌كانی عیبری و فارسی و كوردی و ئه‌وانی تریشه.\nیه‌كێ له‌و وشانه‌ی له قورئاندا هه‌یه و كوردییه، له سوره‌تی (الفیل)دا هاتووه. كاتێ قورئان باسی ڕووداوه‌كه و له‌ناوبردنی سوپا گه‌وره و داگیركه‌ره‌كه‌ی ئه‌بره‌هه ده‌كات، كه به فیلی گه‌وره و زه‌به‌لاحه‌وه هاتبوون بۆ وێرانكردنی ڕووگه‌ی پیرۆز (كعبة)، قورئان ده‌فه‌رموێت: ئه‌و سوپایه له‌لایه باڵنده‌ی ئه‌بابیله‌وه به (سجیل) ته‌فروتوونا بوون و هه‌موویان له‌ناو چوون.\nئینجا با بزانین وشه‌ی (السجیل) چی زمانێكه؟\nمامۆستا عه‌لی باپیر له كتێبی (پوخته‌ی ژیاننامه‌ی پێغه‌مبه‌ری خوا) ده‌ڵێت: وشه‌ی سجیل فارسی یان كوردییه. له‌وباره‌یه‌وه مامۆستا عه‌لی باپیر ده‌ڵێت: به به‌ردێك به‌ردبارانیان ده‌كردن له قوڕ دروستكرابوو، ته‌به‌ری (طبری) وشه‌كه ده‌باته‌وه سه‌ر سه‌نگی گڵ، سه‌نگ واتا به‌رد و گڵیش واتا قوڕ، واتا به‌ردێك كه له قوڕ دروستكرابوو، له‌به‌ر ئه‌وه‌ی له زمانی عه‌ره‌بییدا پیتی (گ) نییه بۆیه گۆڕاوه بۆ سنج جیل، ئینجا كه دوو پیتی جیمه‌كه‌یان پێكه‌وه لێكداوه گوتوویانه سجیل.\nچونكه هه‌موومان ئه‌وه ده‌زانین هه‌ر شه‌دده‌یه له‌سه‌ر هه‌رپیتێك هه‌بوو ئه‌وه دوو پیته و لێكدراون و به‌و شه‌دده‌یه قورسكراوه. ئێستا واتا وشه‌كه ئاوایه كه ئه‌و سوپایه به سه‌نگه گڵ به‌ردباران كراون.\nئه‌مه‌ش وشه‌ی كوردییه و ڕه‌نگه وشه‌ی دیكه‌ی كوردییش له قورئانی پیرۆزدا هه‌بێت و گه‌ڕان و وردبوونه‌وه‌ی زیاتری ده‌وێت.\nئێستاش ڕه‌نگه بۆچوونێكی تر بێته پێشه‌وه و بڵێت: وشه‌یه‌كی فارسییه، نه‌ك كوردی. ده‌ڵێین: ده‌گونجێت هی هه‌ردوو زمانه‌كه‌ش بێت، چونكه له‌و وشه‌یه‌دا هه‌ردووكیان هاوبه‌شه‌ن.\nخاكی كوردستان پیرۆزه و لانكه‌ی دووه‌می مرۆڤایه‌تییه\nكاتی لافاوه‌كه‌ی سه‌رده‌می نوح په‌یامبه‌ر سه‌لامی خوای له‌سه‌ر، ئه‌و په‌یامبه‌ر گه‌وره‌یه نزای كرد كه‌شتییه‌كه‌ی له شوێنێكی پیرۆز له‌نگه‌ر بگرێت، قورئان ده‌فه‌رموێت: وَقُل رَّبِّ أَنزِلْنِي مُنزَلًا مُّبَارَكًا وَأَنتَ خَيْرُ الْمُنزِلِينَ.\nپاشان كه‌شتییه‌كه‌ی له كوردستان له‌نگه‌ری گرت، قورئانی پیرۆز ده‌فه‌رمێت: وَاسْتَوَتْ عَلَى الْجُودِيِّ. كه‌شتییه‌كه له‌سه‌ر چیای جودی له‌نگری گرت و وه‌ستایه‌وه، نوح و یارانی له كوردستان دابه‌زین و كوردستان بوو به لانكه‌ی دووه‌می مرۆڤایه‌تی. چیای جودی له باكووری كوردستانه و له‌كاتی كنه و پشكنین بۆ شوێنه‌واره‌كه‌ی، شوێنی كه‌شتییه‌كه دۆزراوه‌ته‌وه.\nهەموو وتارەکانی سه‌ڵاح سالار\nسەبارەت بە یادی سلێمانی\nدیموکراسیی پەیژەی دیکتاتۆرەکان\nكورد و ئیسلام\nورده‌كاریی هه‌ڵبژاردنی په‌رله‌مانی ئێران\nڤایرۆسى نوێى کۆرۆنا نرخى نەوتى بەشێوەیەکى بەرچاو دابەزاند\nلەبەر بڵاوبوونەوەى شەپۆلی نوێی کۆرۆنا، ژمارەیەک وڵات گەشتەکانیان بۆ پێنج وڵاتی ئەفریقی راگرت\nکۆبوونەوەی سەرۆکەکانی رووسیا و ئازەربایجان و ئەرمینیا بە ئەرێنى کۆتایی هات\nده‌سته‌یه‌ك له مامۆستایان و چالاكوانان: نزیکەی ٣٠٠ گەنج و چالاکوان دەستگیرکراون، "هه‌ڵوێستمان ده‌بێت"\nهیندستان.. مسوڵمانانی ویلایەتی تریپۆرا تەنیا لەبەر مسوڵمان بوونیان پەلامار دەدرێن


ئاوڕدانەوەیەک لە... - قەڵەم\nتاریخ ایجاد در چهارشنبه, 07 شهریور 1397 17:08\nگەر رستەیەك لەسەر ژیانی واقیع دابڕێژم سەبارەت نووستن ئەوا دەتوانم بڵێـم: "ئەو لە ژوورەکەمدا نانوێت، نەخۆشە بە سەرماخوردەگی، پێویستی بە هێمنی و پشووە" بەڵام شیعر دەرچوونە لە داڕشتنی رۆژانە، دەبابزانین شاعیر چی لێکردووە تا شتێکی جیاوازی لێ بخولقینێت.\nئاوڕدانەوەیەك لە دیدگا شیعریەکانی ڕۆژ هەڵەبجەیی\nدەربارەی شیعری باش گوتراوە نیشانەگەلێکە بۆ کەسانی تر تا هەوڵی هەستکردن بە جیهان بدەن، بەڵکو ئەو ئایدیایانەیە کە ناتوانرێت لە پەخشاندا جێی بکرێتەوە کە پێویستی بە وێنەگەلێکی بەهێزە.\nئەگەر وای دابنێین قەسیدەی (تكایه بوه‌سته ژیان له‌وسه‌ری ونبونه‌وه دێمه‌وه!!) ڕۆحی پەپولەی کارەساتبار بە وێنەی شیعریی نوێی تێکەڵ لە مەجازو حەقیقەت بمانگەیەنێتە لوتکەی داهێنانەکانی، لەناو کێشە حەقیقییەکانی ژیاندا خەمە ئەنتۆلۆژییەکان حزورێك بە مردنی نائامادە بدەن، لەبەردەم ئەو دەقەدا قووڵ ڕادەمێنین لە دنیایەك تراژیدیاو حەزو نائومێدیی، لە وێنەی تازەو موفرەداتی پنتە بەربڵاوەکانی سروشت و مەلەکان و رووەکەکان و کەرەستەکان و کردارە شەڕخوازەکانی دەستی مرۆڤ و خەونە یەعقوبییە عیرفانیەکان، بەڵام لە دواتردا هەموویان لە باوەشی مەرگ و ژیاندا دەبنە سەرگوزشتەیەك و شاعیر گیانی مرۆڤی ساکاوی پێ ژیر دەکاتەوە، مرۆڤێك واقی وڕما بێت بەرانبەر هەموو ئەو ئەشکەنجەو ناسۆرو کاڵفامیی و ناتەباییانە، گەر زیاتر رۆچین ئەوا رەنگە خودی شاعیریش بە کاڵی لەودیو سێبەری کۆپلەو وێنەکانەوە ببینینەوە لە بەرجەستەکردنی ئازارەکانی خودێکی مێینە لە کۆمەڵگایەکی پڕ ئاشوب و ناتەبا و نادادپەروەردا، کە مانایەكی تێدا نەماوە بۆ عیشق:\nمردن چه‌ند جوانتره،\nله‌درزی فرمێسكی ئه‌و كچانه‌ی\nكۆپی كران له‌هه‌ناسه بڕكێی خوێن..\nهەرچەندە مردن لە هەموو ناشیرینیەکانی ژیان جوانتر بێت، ئەوا (ئاو)ه کە سەراپا ئاگرەکانی ناو دەقەکە خامۆش دەکات.. هەموو توخمەکان دەخاتە ژێر رکێفی ئەو زمانە ناڕاستەوخۆیەوە کە دوور دەمانبات و لە کۆتاییدا نزیك لە خۆمان یەخسیریی دنیابینی و بابەتیان دەکات، تا سەرەنجام بەر هەوڵی داهێنانەکانی شاعیر دەکەوین.\nئەو راست دەکات کاتێك دەڵێت: "نووسين نەك هيوايەتو حەز و ئارەزوو ، بەڵکو نووسين بەخۆڕسكى پەيامى منە"...\nئەم ئەزموونی ژیانکردنەیە لەگەڵ شیعردا وای لێدەکات بگاتە ئەو بڕوایەی کە بەڵێ " ناكرێ شيعر وەك گۆمێكى ليخنى لێ بێت.. نەك شيعر ، هەموو شتێك لە پێشكەوتندايە، ژيان سەرمەشقى گۆڕان و پێشكەوتنە..." سەرەنجامیش بگاتە ئەو بڕیارەی بڵێت:\n" شيعرى ئازاد و سەردەم لە چاوەكانم خۆشتر دەوێ"\nبەڵام رۆژەکان زۆرن و شەوگارەکانیش درێژ، دەبێت شتێکی جیاواز هەبێت بۆ گوتن، تا بتوانین لە ناو ئەو سەدان دەنگە شیعرییەدا مۆرك و جێ پەنجەی خودی شاعیر بەسەر دەق و رەوتە شیعرییەکەدا ببینینەوە، گەر وەك زۆرینە بنووسین ئەوا نەفەسێکی گشتی شیعر هەیە کە بە سەر زۆر دەقەوە هەناسە دەدات و پێناسەی شیعر بەو دەقانە دەبەخشێت، بەڵام وەك دیارە شاعیر هەر بە وەندەوە ناوەستێت بە دەقەکان بگوترێن شیعر، بەڵکو دەیەوێت سیمایەکی جودا لە ناو ئەو هەموو دەقانەوە بە وشە پێناسە بکات و بڵێت ئەمەیە شێوازی شیعرو داهێنانەکانی رۆژ.\nئەو خوێنەرەی ورد دیقەتی هەوڵەکانی ئەم دواییەی شاعیر بدات، دەبینێت چۆن کەشفی هەوڵئاوێزانی شێوازی سوریالی دەکات لەناو دەقەکاندا، ئەمەیە جیاوازی بەو دەبەخشێت.\nلە دواهەمین هەوڵەکانی شاعیردا چەند پۆستەرە شیعرو کۆپلەیەمان بۆ دەکاتە دیاریی تا بەرکەوتنمان هەبێت بۆ هەوڵی ئەو لەم بارەدا و زیاتر و زیاتر لێی نزیکبینەوەو پێی ئاشنابین، هەر لە ناونیشانەکەوە (چارەسەر) ئەوەمان بۆ دەردەکەوێت کە ئەم شیعرانە هەوڵێکی نییان و کاران لە بەرچاوروونکردنەوەی هەندێك لەو دەردو کێشانەی مرۆڤ دووچاری دەبێت، ناکرێت بڵێین دەقگەلی تەندروستیی و پزیشکیی پاڵفتە، بەڵکو چارەسەری شیعرئامێز.\nگەر رستەیەك لەسەر ژیانی واقیع دابڕێژم سەبارەت نووستن ئەوا دەتوانم بڵێـم: " ئەو لە ژوورەکەمدا نانوێت، نەخۆشە بە سەرماخوردەگی، پێویستی بە هێمنی و پشووە" بەڵام شیعر دەرچوونە لە داڕشتنی رۆژانە، دەبابزانین شاعیر چی لێکردووە تا شتێکی جیاوازی لێ بخولقینێت:\nنه‌خۆشه به‌گڤه‌ی ڕه‌شه‌با،\nده‌بێت سه‌ری بشێلم به‌شنه‌با..!!\nلە هەردوو دەستەواژەی ئاسایی و نائاسایی سەرەوە، دوو جۆر مانا تێدەگەین، مەعقول و نامەعقول، بەڵام ئەگەر جێگۆڕکێ بەنامەعقولەکە بکەین ئەوا واتای سێهەمی لێ هەڵدەگۆزین کە لە سەیرکردنی هیچ کام لەو دوو داڕشتنە سەرەوەدا نییە، بەم جۆرە:\nگڤەی ڕەشەبا .... پێچەوانەی....شنەبایە\nدەکرێت گڤەی رەشەبا هێما بێت بۆ توندو تیژیی، دڵڕەقیی...هتد، بەڵام چەرخوفەلەکی ئەم دەڤەرە کە بە ژوور چوێنراوە پێویستی بە هیمن بوونەوەیە تا شتەکان ڕێڕەوی خۆیان بدۆزنەوەو مانایەك هەبێت بۆ شەو و ڕۆژ یان خەوتن و هەستان...\nلە ڕستەیەکی سادەدا دەڵێم: " مرۆڤ پێویستە وەرزش بکات، تا دڵتەنگ نەبێت"\nبەڵام شاعیر لە دیمەنێکی سوریالیدا ناڕەزایی خۆیمان بۆ دەردەبڕێت تا ڕاستییەکانمان پێ بڵێت بەم جۆرە:\nجاده پێویسته وه‌رزش بكا،\nتاقاچه‌كانی هێڵنج نه‌دا\nوەرزش چ گیانیی بێت یان فیزیکی، دەمانپارێزێت لە هەردوو دەردەکە:\n١-دەردەداریی فیزیکیی: هێما .... لەکارکەوتنی قاچ\n٢-دەروونیی: کە پلەیەکی باڵا لە خەمۆکی مرۆڤ هەست بە دڵتێکەڵبوون ڕشانەوە دەکات، کەواتە ئەمە بەس دەربڕینێکی فەنتازی شاعیر نەبوو، بەڵکو ڕێگەچارەکانیش دەستی خوێنەری بەئاگا دەگرێت، ئاوها شاعیر بابەتی شیعر رزگار دەکات لە بابەت و مامەڵەو قاڵبە کلاسیکییەکەی.\nسێ: ڕستەیەکی سادەی ناوێژەیی رۆژانە: " تەنگە نەفەس بووم پێویستم بە هەوای پاك هەیە"، بەڵام شاعیر دەڵێت:\nكتێبه‌كانم قورس بوون به‌ته‌پوتۆز،\nده‌بێت چاره‌سه‌ریان بكه‌م،\nکتێب= رۆشنبیریی و پێشکەوتن\nواژەی دژیەك: تەپوتۆز.......ئۆکسجین\nلەمانای سێهەمدا دەگەینە ئەو ڕاستیەی بە پەیامی دەق بگەین و راستییەکی تاڵی کۆمەڵایەتی درك بکەین کە تەنگەنەفەسیی کۆمەڵگایە لە غیابی مەعریفەدا کە لە کتێبدا هێمای بۆ کراوە، چارەسەری رزگاربوون لەو ژینگە پیسەی ژیانی تێدا دەکەین: هۆشیاری و بەرپرسیارێتی تاکەکانە.\nرستەی سادە: " گۆمەکان لێڵ بوون دەبێت پاك بکرێنەوە بە بەردانەوەی ئاوی زوڵاڵی جۆگەکان"، بەڵام شاعیر ئاوها دەهۆنێتەوەو زمانی شیعرییەت بە ماناکان دەدات :\nئاوی گۆمه‌كان به‌قیڕه‌ی بۆقه‌كان ،\nده‌بێت ملپێچی جۆگه‌كان له‌ملكه‌ن...!!!\nزاراوە سەرەکیەکان (گۆم ...قیڕە....لیخن....جۆگە)\nباشە، ئەوەی ئێمە لەسەری راهاتووین ئەوەیە کە لیخن بوون بەرەنجامی ماتریاڵی پیسە، نەك دەنگی نەسازی قیڕە، بەڵام شاعیر ئەو راستیەمان بۆ دەردەخات کە قیڕە چ درۆ بێت یان چەواشەکاریی، یان راگەیاندنی ساختەو ئاوازەکانی شەڕو حیزبایەتی و شەخسپەرستی، ئەوا هەمان کاردەکاتە سەر تێکچوونی ژینگە، فەوزاو هاتوهاوارەو هیچی کەمتر نییە لە نەسازیی قیڕەی قوڕباقەکان، ئەی بۆچی قوڕباقەکانیش ئەو مرۆڤە بۆشانە نەبن! با بگەڕێینەوە بۆ سازگاریی و سەفای پاکێتی بوون و خیلقەتی مرۆڤ.\nرستەی سادە: " ئەو ئاگرە باوەشێن بکە تا دەبێتە ڕەژوو"، بەڵام شاعیر واناڵێت، بەڵکو بەجۆرێکی تر مرۆڤ دەردەکات لەو هاوکێشەیە هەرچەندە مەبەستیش لێی مرۆڤ بێت، بەڵام ئەی بۆ بەهایەك نەدات بە شیعرەکەو رزگاری بکات لە دەربڕینی راستەوخۆ ، بۆیە ئەویش پەنا بۆ رەگەزی ئاگرو خۆڵەمیش دەبات و دەڵێت:\nئاگر ده‌بێت ده‌سته‌كانی بپژمێ،\nتاخه‌و نه‌بینێ خۆڵه‌مێش باوه‌شێنی بكا..!!\nئاگر دەستی نییە و ناشپژمێت، بەڵام بۆ ئەوەی دانەمرکێتەوەو نەبێتە مەخسەرەی ڕێوی و لەناوبچێت ئەوا دەبێت ئەو لە زۆرانی ژیاندا (بەدەست) باوەشێنی خەڵوز بکات تا خۆی نەبێتە خۆڵەمێش و هەر گەش و کڵپەدار بێت، لەمەشدا لۆژیك هەیە بۆ رەگەزی ئادەمیزاد چۆن خۆیان رزگاربکەن لە پاشقولگرتنی هاوشێوەکانیان.\nرستەی سادە:"کۆڵانێك زەلالەتییەتی بە دەست منداڵی هاروهاجەوە" هەروەها:\n" لەو دارتاشە گۆچانێك دروست بکە وەك هی شارلی شاپل"\nبەڵام شاعیر دەڵێت:\nكۆڵانێك به‌هاروهاجی منداڵان كه‌وتۆته پیری،\nده‌بێت دارتاشێك گۆچانێكی بۆ چێكا،\nپڕ له‌پێكه‌نینی شارلی شاپلن...!!\nبە خوێندنەوەیەکی بە دیقەت لەم کۆپلەیە تێدەگەین چەند زاراوەیەکی سەرەکی تێدایە وەك (کۆڵان، پیریی، گۆچان، پێکەنین)، بەڵام کۆڵان پیر نابێت، ئەی گۆچان چ پەیوەندییەکی هەیە بە پێکەنین؟ با ئەم پرسیارانە لە خۆمان بکەین پێش ئەوەی ئەو ڕاستیە تاڵیە هەرس بکەین هەموو ئەم ئاماژانە ناراستەوخۆ دەربارەی مرۆڤی خاەن هۆشن، کە وەك کەسایەتی شاپلن با ناسۆرەکانمان لە یادبکەین هەرچەندە پیرمان بکات، با دڵی کەسانی تر خۆش بکەین و بشزانین لە پیریش مانای دڵتەنگی نییەو دەشێت شادمان بین، هەندێك شت بە گوێنەدان چارەسەر دەبێت گەر دەسەڵاتمان بەسەریدا نەشکێت، هەندێکیش بە گۆچان.... بۆ وەشاندن نا بەڵکو وەك لاقێکی یارمەتیدەر.\nنابێت ئەو وتە بەناوبانگە لە یاد بکەین کە دەڵێت " مانا لە دڵی شاعیردایە" بەس ئەم نووسینەی من هەوڵدانێکی لە خۆبووردوانەی خوێنەرێکی تامەزرۆی شیعرە بۆ تێگەشتن و گەشتنە ڕێگای سێهەم، رەنگە دیدی کەسی (ب) و (ج)ش لە ماناکانی ناو دڵی شاعیر و ئەم هەڵێنجانانە جیاوازتر بێت... ئەمەیە جوانی شیعری هونەرکار، شاعیر دادەبڕێت لە دەق و خۆی کاری ڕاڤەو تێگەشتنی لەسەر دەکات بە پشت بەستن بە ڕێژەیەك لە پێداویستیەکانی تێگەشتن لەدق وەك پێودانگی زانستی و بابەتییبوون.


لە ئەنجامی گفتۆگۆدا گەیشتینە یەکترو لەسەر نرخەکەی سازاین بە بڕی 900,000 ھەزار دۆلار لەگەل بەستن و دامەزراندنی بەرنامەکەو تاقیکردنەوەشی بۆ ماوەی یەک مانگ,بڕیارب گرێبەستەکە مۆر بکەین ھەر ڕێک لەدوای نان خواردن.\nئاستی بێزاری و نیگەرانی خۆم بۆ نەشارایەوە لەو گرێبەستە کە گەندەڵی و بەرتیلی تیایە ,ھەڵبەتە بە مەرجەکەی رازی نەبوم مۆرم نەکرد,لای من ھیچ بوارێک نیە بۆ بەرتیل خواردن و یارمەتیدان و کارئاسانی کردن بۆ گەندەڵی بەتایبەتی بۆ گەلی فەلەستین لەکاتێکدا فرمانبەرە فەلەستینیەکان ( سوال,,دەرۆزە) موچەکانیان دەکەن لە وڵاتانی بەخشندە کە وڵاتکەم کەنەدا یەکێکە لەو وڵاتانەی ئەبەخشێتە فەلەستین, چاوپێکەوتنەکەمان بەبێ ھیچ ئەنجامێک کۆتای ھات و گرێبەستەکەمان مۆر نەکرد.\nخودایە گەلی فەکەستین لە مەحمود عەباس و دارو دەستە دزو خاینەکەی ڕزگار بکەی کە یارمەتیە بەخشراوەکانی گەلی فەلەستین لەسەر مێزی چێشتخانو رێستورانەکان لەنێوان خۆیان دابەش دەکەن و شەوو ڕۆژیش جوێن بە وڵاتانی کەنداو ئەدەن گوایە ئەوان فەلەستین و دۆزی فەلەستینیەکانیان فرۆشت.\nوەرگێڕانی ئالان جەلال دەرگەڵەیی.\nمیوانی سه‌رهێڵ: 782\nکۆی سه‌ردان: 25034243


بیری ئازاد و پروپاگەندەی فەرمی (کتێب) - ویکیپیدیا، ئینسایکڵۆپیدیای ئازاد\nبیری ئازاد و پروپاگەندەی فەرمی\n"بیری ئازاد و پروپاگەندەی فەرمی" وتارێک (و دواتریش بڵاوکراوەیەکە) لە ساڵی ١٩٢٢دا لەلایەن بێرتراند ڕەسڵەوە بڵاوکراوەتەوە لەسەر بایەخی ئازادی بێسنوری ڕآدەربڕین لەناو کۆمەڵگا، ھەروەھا کێشەی دەوڵەت و پۆلێنی سیاسی بە دەستخستنە ناو ئەمەوە لەڕێگای کۆنترۆڵکردنی پەروەردە، سزادان، فشاری ئابووری و شێواندنی بەڵگە.\n« ئەوەی پێویستمان پێیەتی ویستی باوەڕکردن نیە، بەڵکوو حەزی دۆزینەوەیە. »\nڕەسڵ باسی گرنگی ویستی گومانکردن ئەکات. لە ١٨٩٦دا ویلیام جەیمس، فەیلەسوفی ئەمریکی نوسیبووی دەربارەی "ویستی باوەڕکردن" بەوەی کەوا ڕەسڵ پێچەوانەی ئەمە بخاتە ڕوو. جەیمس ئەوکات ئەنوسێ کە مرۆڤ ئازادە لەوەی کاتێک بەڵگەشی لەبەردەستدا نەبێ یان کەمێک ھەبن، بیەوێ باوەڕ بە شتێک بکات، بۆ نمونە مەسیحەیەت، تەنھا لەبەر ئەوەی کە کەسەکە وابزانێ باوەڕدارێتیەکەی لەوانەیە سودی ھەبێت.\nڕەسڵ و چەن کەسێکی تر، بۆ نمونە ئالفرێد ھێنری لۆید، وەڵام ئەدەنەوە بەوەی کە نەخێر مرۆڤ ئەبێ ویستی دۆزینەوەی ھەبێ نەک باوەڕکردن، لەبەر ئەوەی مانەوە بە "گومانگەرایی" (سکێپتیکاڵ) دۆخێکی لۆجیکی و ئەقڵانی ترە، چونکە وا ئەکات مرۆڤ بەدوای ڕاستی و زانیاری زیاتردا بگەڕێ نەک یەکسەر باوەڕ بکات کە ئەکرێ کەوتبێتە ھەڵەوە. بۆیە وتەکەی لەسەرەو مەبەست لێی ئەوەیە کە مرۆڤ ئەبێ ھەوڵی زیاتر زانین بدا نەک یەکسەر باوەڕکردن.\n^ ئ ا Free Thought and Official Propaganda بەستەری وتارەکە لە پرۆژەی گۆتەنبەرگ، دوا سەردان ٩-١٠-٢٠١٨\nوەرگیراو لە «https://ckb.wikipedia.org/w/index.php?title=بیری_ئازاد_و_پروپاگەندەی_فەرمی_(کتێب)&oldid=590637»\nکتێبەکانی بێرتراند ڕەسڵ\nئەم پەڕەیە دواجار لە ٠٨:٤٧ی ١١ی تشرینی یەکەمی ٢٠١٨ نوێ کراوەتەوە.


کوردیپێدیا - دیوانی ئەسەد\n📕 دیوانی ئەسەد | تاقم: پەڕتووکیانە | زڤانوو بابەتی: 🏳 کوردیی ناوەڕاست\nسەرجەمی شیعرەکانی خوالێخۆشبوو: میرزا ئەسەدوڵا غوڵامعەلی\n🔗 پەڕتووک وەنایۆ: دیوانی ئەسەد\n📥 جمارەو داونلۆدی: 88 جارێ\n📙 پەڕتووک - کورتەباس: 📚 کۆبەرهەم\n➕ ئی بابەتە جەلایەنوو: (م. ب.)وە جە: Nov 7 2020 8:45AM تۆمارکریان\n✍ ئی بابەتە پەی دماینجاری لایەنوو: (جوان عومەر ئەحمەد)ەوە جە: Nov 8 2020 10:16AM خاستەر کریان\n👁 ئی بابەتە 219 جارێ وینیان\n📕 فایلەو PDFی 1.0.1 2 MB 40 Nov 7 2020 8:47AM م. ب.


جوتیار عادل: ده‌بێت ئه‌و دۆخه‌ی په‌كه‌كه دروستی كردووه كۆتایی پێ بێت | دەزگاى زارى کرمانجى\nجوتیار عادل: ده‌بێت ئه‌و دۆخه‌ی په‌كه‌كه دروستی كردووه كۆتایی پێ بێت\nزاری كرمانجی - جوتیار عادل، گوته‌بێژی حكومه‌تی هه‌رێمی كوردستان دووپاتیكرده‌وه، له‌به‌ر ئه‌وه‌ی تا ئێستاش هه‌رێمی كوردستان له‌چوارچێوه‌ی سه‌روه‌ری خاكی عێراقدایه، بۆیه پێویسته حكومه‌تی فیدراڵی عێراق كاری جددی بۆ دوورخستنه‌وه‌ی هێزه‌كانی په‌كه‌كه له خاكی هه‌رێمی كوردستان بكات و گوتیشی: سه‌ردانی شاندی حكومه‌تی عێراق بۆ هه‌رێمی كوردستان بۆ ئه‌و مه‌به‌سته‌یه، به‌وه‌ی كه ئه‌مه به‌شێكه له به‌رپرسیارێتی حكومه‌تی عێراق و هه‌رێمی كوردستان، بۆ ئه‌وه‌ی پارێزگاری له سه‌ر و ماڵی هاووڵاتییانی ناوچه سنووریه‌كانی بكرێت، به‌تایبه‌ت له سنووری پارێزگای دهۆك.\nئه‌م گوتانه‌ی جوتیار عادل له میانه‌ی كۆنگره‌یه‌كی رۆژنامه‌وانیدا هاتوون و گوتی: په‌كه‌كه بووه‌ته هۆی شه‌هیدكردنی ژماره‌یه‌ك خه‌ڵكی ئه‌و ناوچانه، كه نازانرێت به چ مافێك ئه‌و ره‌وایه‌تییه‌ی به‌خۆ داوه ئه‌و ده‌ستدرێژییه بكات و له‌ڕێگه‌ی دانانی بازگه و گومرگ و وه‌رگرتنی باج و سه‌رانه له خه‌ڵكی هه‌رێمی كوردستان داهاتی خه‌ڵكی هه‌رێم لێیان وه‌رده‌گرێت و كاری قاچاغچییه‌تی ده‌كات.\nدووپاتیشیكرده‌وه، ده‌بێت ئه‌م دۆخه كۆتایی پێ بێت و هیوادارین له‌م چوارچێوه‌یه‌دا هه‌ڵوێستێكی گونجاو له حكومه‌تی عێراق ببینین.\nسه‌باره‌ت به پرسی بودجه و ناردنی شایسته داراییه‌كانی هه‌رێمی كوردستانیش له‌لایه‌ن حكومه‌تی عێراقه‌وه، جوتیار عادل گوتی: دوای ئه‌و زنجیره سه‌ردانه‌ی شاندی دانوستانكاری حكومه‌تی هه‌رێمی كوردستان بۆ به‌غدا، بڕیاره له‌م هه‌فته‌یه دوو دۆسیه‌ی گرنگ بۆ به‌غدا بنێردرێت، یه‌كێكیان په‌یوه‌سته به خه‌رجییه‌كانی ئه‌و نه‌وته‌ی له هه‌رێمی كوردستان به‌هه‌م ده‌هێنرێت، ئه‌وی دیكه‌شیان تایبه‌ته به داهاته نانه‌وتییه فیدراڵییه‌كان.\nجه‌ختیشی كرده‌وه، من له‌و باوه‌ڕه‌دام، له ئاینده‌یه‌كی نزیكدا ئه‌م بابه‌ته بچێته بواری جێبه‌جێكردن، كه تا ئێستا به‌شێكی جێبه‌جێ كراوه و هیوادارین له كاتێكی نزیكدا ئه‌و شایسته داراییانه‌ی هه‌رێمی كوردستان كه له‌یاسای بودجه‌ی گشتی عێراقدا بۆ هه‌رێمی كوردستان دیاریكراون، بنێردرێت.\nله‌باره‌ی ئه‌گه‌ره‌كانی دواكه‌وتنی مووچه‌ش بۆ مانگه‌كانی جوتیار عادل گوتی: پێشتریش ئێمه له‌سه‌ر بنه‌مای ئه‌و كارنامه‌یه‌ی حكومه‌تی هه‌رێمی كوردستان رایگه‌یاندووه به‌تایبه‌ت پرسی داهات، گوتوومانه كه په‌یوه‌سته به بابه‌تی چاكسازی و هاوكاری و هه‌ماهه‌نگی له‌گه‌ڵ سه‌رجه‌م هێز و لایه‌نه سیاسییه‌كان. ئێمه وه‌ك حكومه‌تی هه‌رێمی كوردستان بڕیارمان داوه، هه‌ر 30 رۆژ جارێك مووچه دابه‌ش بكه‌ین، ئه‌و گه‌رفته‌ش كه له‌م مانگه‌دا روویدا، حاڵه‌تێكی چاوه‌ڕوانكراو بوو و هیواخوازین ئه‌م حاڵه‌ته دووباره نه‌بێته‌وه، هه‌موو ئه‌و داهاته‌ی له‌ده‌ست حكومه‌تی هه‌رێمی كوردستاندایه، بۆ مووچه‌ی فه‌رمانبه‌ران ته‌رخان ده‌كرێت، باشكردنی بژێوی خه‌ڵك له ئه‌وله‌ویه‌تی حكومه‌تی هه‌رێمی كوردستانه و كاری له‌پێشینه‌مان ئه‌وه‌یه، مووچه‌ی خه‌ڵك له كاتی دیاریكراوی خۆیدا بدرێت.\nسه‌باره‌ت به بڕیاری ناردنی هێزێكی هاوبه‌ش بۆ چاودیریكردنی خاڵه سنوورییه‌كان و رێگرییه‌كانی به‌رده‌م چوونی ئه‌و هێزانه بۆ ده‌روازه سنوورییه‌كان، جوتیار عادل گوتی: ئاماجی حكومه‌ت له پێكهێنانی ئه‌و هێزه، بۆ جێبه‌جێكردنی یاسایه له خاڵه سنوورییه‌كان به‌بێ جیاوازی و دووپاتیكرده‌وه، هه‌ندێك پێشێلكاری یاسایی له خاڵه سنوورییه‌كان هه‌ن، بۆیه ده‌بێت یاسا وه‌ك خۆی جێبه‌جێ بكرێت و به هه‌ماهه‌نگی له‌نێوان وه‌زاره‌تی پێشمه‌رگه و وه‌زاره‌تی ناوخۆ ئاماده‌باشی بۆ جێبه‌جێكردنی یاسا له خاڵه سنوورییه‌كان نیشان دراوه، ئه‌مه‌ش بۆ رێگریكردنه له‌و پێشێلكاریانه و له‌و چوارچێوه‌یه‌شدا هه‌نگاوی باش نراوه، بۆ ئه‌و مه‌به‌سته‌ش ده‌بێت هێز و لایه‌نه سیاسییه‌كان زیاتر پاڵپشتی حكومه‌ت بن.\nتایبه‌ت به ئاگاداركردنه‌وه‌ی كۆمه‌ڵگه‌ی نێوده‌وڵه‌تیش له رووداوی هێرشه‌كه‌ی په‌كه‌كه بۆ سه‌ر هێزه‌كانی پێشمه‌رگه، جوتیار عادل ئاماژه‌ی به راگه‌یه‌ندراوه‌كانی هه‌رسێ سه‌رۆكایه‌تییه‌كه‌ی هه‌رێمی كوردستان كرد، كه بوونه هۆی ئه‌وه‌ی هه‌ریه‌ك له ئه‌مه‌ریكا و به‌ریتانیاش له‌باره‌ی ئه‌و رووداوه بێنه سه‌ر خه‌ت و له رێگه‌ی كونسۆڵخانه‌كانیانه‌وه ئیدانه‌ی ئه‌و هێرشه‌یان كردووه، ئه‌مه‌ش په‌یامێكی ناڕاسته‌وخۆیه بۆ كۆمه‌ڵگه‌ی نێوده‌وڵه‌تی، كه ئه‌و هێرشانه كاریگه‌ری نه‌رێنی له‌سه‌ر ئاسایشی هه‌رێم و ناوچه‌كه به‌گشتی هه‌یه.


میدیاكان و تۆڕه كۆمه‌ڵایه‌تییه عێراقییه‌كان، ڤیدیۆیه‌ك بڵاو ده‌كه‌نه‌وه، تێیدا ئامێرێكى تۆماركردن و هه‌ژماركردنى ده‌نگه‌كان ده‌رده‌كه‌وێت له ژووری هۆتیلێكه.\nئه‌مڕۆ میدیاكانى عێراق ڤیدیۆیه‌كیان بڵاو كردووته‌وه، له ڤیدیۆكه‌دا وێنه‌ى ژوورى هوتێلێك گیراوه كه تێیدا ده‌رده‌كه‌وێت ئامێرێكى تۆماركردنى ده‌نگدان كه‌له هه‌ڵبژاردنى 12ى ئایار/ مایۆ به‌كار هاتبوو، دانراوه. جیا له‌مه‌ش له‌ناو ژووره‌كه چه‌ندان كاغه‌ز و لیستى ده‌نگده‌ران بنكه‌كان و كارتى بایۆمه‌ترى كه‌وتووه.\nیه‌كێك له ڤیدیۆكه روونى ده‌كاته‌وه كه چۆن ساخته‌كردن كراوه، به‌ڵام سیماى كه‌سه‌كه ده‌رناكه‌وێت و به‌شێوه‌یه‌ك ده‌نگى گۆڕاوه تا نه‌ناسرێته‌وه.\nزانیارى جۆراوجۆر له‌باره‌ى ڤیدیۆكه نووسراوه، به‌ڵام هیچ یه‌كێك له زانیارییه‌كان وه‌ڵامى پرسیارى ئه‌وه ناداته‌وه، ئایا كێ ده‌ستى به‌سه‌ردا گرتووه، ئایا ئه‌و كه‌سه‌ى ڤیدیۆكه‌ى تۆمار كردووه كێیه؟ ئایا ساخته‌كارییه‌كه له به‌رژه‌وه‌ندى كێ كراوه.\nچه‌ند په‌یجێك نووسیویانه ئه‌م ئامێره له هۆتیل رۆیال له شارى عه‌مانى پایته‌ختى ئوردن دۆزراوه‌ته‌وه، به‌ڵام تا ئێسته هیچ سه‌رنج و لێدوانى فه‌رمى له‌سه‌ر ڤیدیۆكه نییه.\nچه‌ندان لایه‌نى سیاسیى عێراق باس له‌وه ده‌كه‌ن ساخته‌كاریى له هه‌ڵبژاردنه‌كان كراوه، دوێنیش وه‌زاره‌تى دادى عێراق له راگه‌یانراوێكدا پشتڕاستى ئه‌وه‌ى كرده‌وه كه ساخته‌كاریى له هه‌ڵبژاردن كراوه.\nئه‌م بابه‌ته 16026 جار خوێنراوه‌ته‌وه


كۆریاى باشوور هێزێكى گه‌وره ڕه‌وانه‌ى گه‌رووى هورمز ده‌كات\n:: PM:03:13:21/01/2020 \nدواى گوشارێكى زۆرى ئه‌مه‌ریكا، كۆریاى باشوور راى گه‌یاند كه‌شتییه‌كى جه‌نگى و 300 سه‌ربازى خۆى ڕه‌وانه‌ى گه‌رووى هورمز ده‌كات.\nئاژانسى فڕانس پرێس ئه‌مڕۆ سێشه‌م 21ى كانوونى دووه‌م بڵاوى كردووه‌ته‌وه، وه‌زاره‌تى به‌رگریی كۆریاى باشوور راى گه‌یاندووه كه‌شتییه‌كى جه‌نگى تێكشكێنه‌ر " Destroyer " له‌گه‌ڵ 300 سه‌رباز ڕه‌وانه‌ى گه‌رووى هورمز ده‌كات.\nكۆریاى باشوور كه‌شتییه‌كى جه‌نگى و 300 سه‌رباز ره‌وانه‌ى گه‌رووى هورمز ده‌كات\nئاژانسه‌كه ده‌لێ هه‌ناردنى هێز له‌لایه‌ن كۆریاى باشووره‌وه دواى ئه‌و گوشارانه دێت كه واشنتن له‌سه‌ر ئه‌م وڵاته‌ى كردووه، بۆ ئه‌وه‌ى له پاراستنى رێڕه‌وى كه‌شتیوانى گه‌رووى هورمز به‌شدار بێت.\nوه‌زاره‌تى به‌رگریی كۆریاى باشوور له ڕاگه‌یاندراوێكدا باس له‌وه ده‌كات ئه‌ركى ئه‌و هێزانه بۆ به‌ره‌نگاربوونه‌وه‌ى چه‌ته‌ى ده‌ریایه له كه‌ناره‌كانى سۆماڵ و كه‌نداوى عومان و گه‌رووى هورمز.\nجگه له‌مه‌یش وه‌زاره‌تى به‌رگرى كۆریاى باشوور دووپاتى له‌سه‌ر ئه‌وه كردووه‌ته‌وه، ئه‌ركى هێزه‌كانى وڵاته‌كه‌ى به‌شێك ده‌بێت له ئه‌ركى ده‌ریاوانى ئه‌مه‌ریكا، بۆیه ئه‌فسه‌رێك بۆ هاوئاهه‌نگى و گۆڕینه‌وه‌ى زانیارى ره‌وانه‌ى فه‌رمانده‌یى هێزى ده‌ریاوانى ئه‌مه‌ریكا ده‌كرێت.\nدواى رووداوه‌كانى هاوینى رابردوو له كه‌نداو و گه‌رووى هورمز دۆناڵد تره‌مپى سه‌رۆكى ویلایه‌ته یه‌كگرتووه‌كانى ئه‌مه‌ریكا راى گه‌یاند، وڵاته‌كه‌ى چیتر به خۆڕایى پاسه‌وانى له گه‌رووى هورمز ناكات، به‌ڵكو ده‌بێت وڵاتانى تریش له‌گه‌ڵى به‌شدار بن.\nئه‌م بابه‌ته 1394 جار خوێنراوه‌ته‌وه


ڕۆژنامه‌یه‌ك: زه‌واهیرى مردوه\n21/11/2020 387 جار خوێندراوه‌ته‌وه\nهه‌واڵگریی پاكستان‌و ئه‌فغانستان باس له‌مردنى ئه‌یمه‌ن زه‌واهیرى سه‌رۆكى ڕێكخراوى قاعیده ده‌كات له‌خاكى ئه‌فغانستاندا.\nڕۆژنامەی (عەرەب نیوز)ی پاکستانی به‌پشتبه‌ستن به‌هه‌واڵگرى هه‌ردوو وڵاتى پاكستان‌و ئه‌فغانستان بڵاویكردۆته‌وه، "زەواهیری مردوە، بەڵام هەندێکی دیکەیان دەڵێن کوژراوە، بەبێئەوەی ناوی خۆیان ئاشکرابکەن".\nئه‌یمه‌ن زەواهیری تەمەن 69 ساڵ لەنامەیەکی تۆمارکراوی ڤیدیۆییدا ئەمساڵ لەساڵیادی هێرشەکانی 11ی سێپتێمبەری ئەمریکادا، دەرکەوت.\nپێشتریش نەتەوەیەکگرتوەکان، لەڕاپۆرتێکی خۆیدا لەحوزەیرانی ڕابردوو، لەبارەی چالاکیی گروپە تیرۆریستییەکان باسى له‌وه‌كردبوو، قاعیدە بەنهێنی لە12 ناوچەی ئەفغانستان جموجوڵی هەبوەو زەواهیری سەرکردەشی لەئەفغانستان دەژی.\nڕۆژنامەی (نیویۆرک تایمز)ی ئەمریکی هەفتەی پێشوو ئاشکرایکرد، "ئەبو محەممەد میسری مانگی ئابی ڕابردوو لەئێران لەسەر دەستی سیخوڕانی ئیسرائیلی‌و بەفەرمانی ئەمریکا کوژراوە، ئەمە جیالەوەی کە بەگوێره‌ى سەرچاوە ئەمریکییەکان، لەتشرینی یەکەمی ئەمساڵدا، هێزەکانی ئەفغانستان توانیویانە (ئەبو موحسین میسری) یەکێک لەدیارترین سەرکردەکانی قاعیدە بکوژن".


ئایا كاتێك به ڕۆژویت ماچكردنى هاوسه‌ره‌كه‌ت ئاساییه ؟\nئایا كاتێك به ڕۆژویت ماچكردنى هاوسه‌ره‌كه‌ت ئاساییه ؟له حوكمى ئیسلام ئایا ماچ کردنی ھاوسەرەکەت لە مانگی ڕەمەزاندا ڕێگەپێدراوە؟ لە مانگی پیرۆزی ڕەمەزاندا ئەنجامدانی چەند کردارێک لە کەسی ڕۆژووەوان قەدەغە دەکرێت لە پێناو پاراستنی ڕۆژوەکەی بەو پێیەی ڕۆژوو تاقیکردنەوەی کەسی مسوڵمانە لە لایەن خوای گەورە و جڵەوکردنی نەفس و ئارەزووە.\nبە پێی دەقە پیرۆزەکانی قورئان و سوننەتە پیرۆزەکانی پێغەمبەری ئیسلام محەمەد (د.خ) پێویستە کەسی ڕۆژووەوان لە مانگی پیرۆزی ڕەمەزاندا و بە تایبەتیش لە کاتی بەڕۆژووبووندا لە چەند کارێک دووربکەوێتەوە، ھەرچەندە بەشێکی زۆر لەو کارانە لە کاتی ئاساییدا حەڵاڵ و ڕێگەپێدراون، وەک، خواردن و خواردنەوە و کاری سەرجێی ھاوسەران.\nئایا ماچ کردنی ھاوسەرەکەت لە مانگی ڕەمەزاندا ڕێگەپێدراوە؟ – خاتو عائیشە (خوا لێی ڕازی بێت) فەرمووی: “جار ھەبووە پێغەمبەر (د.خ) بەڕۆژوو دەبوو، خێزانی خۆشی ماچ دەکرد یان دەستبازی لەگەڵ دەکرد، بەڵام ئەو لە ھەمووتان زیاتر خۆی ڕادەگرت”، کەواتە لێرەوە دەردەکەوێت، کە ماچ کردن پەیوەستە بە مەرجی خۆڕاگری-یەوە.\n– عومەری کوڕی خەتاب (خوا لێی ڕازی بێت) فەرمووی: “ڕۆژێک بەڕۆژوو بووم و ھەستم جوڵابوو، خێزانەکەمم ماچ کرد، دوایی ھاتمە خزمەت پێغەمبەر (د.خ) و پێم وت، کە ئەمڕۆ شتێکی گەورەم کردووە، چونکە بەڕۆژوو بووم و خێزانەکەمم ماچ کردووە، پێغەمبەر (د.خ) فەرمووی: باشە ئەگەر ئاوت لە دەمت ڕادایە و غەرغەرەت پێ بکردایە ھیچت لە سەر بوو؟ وتم: نەخێر، ئەوە ھیچی تێدا نیە. فەرمووی: ئیدی ئەو پرسیارەت چیە، واتە ئەو کارە ھیچ کارتێکردنێکی لە سەر بەتاڵ بوونەوەی ڕۆژوو نییە.\n– ئیبنول مونزر دەفەرموێ: “لەو یاوەرانەی ڕایان لە سەر ئەوە داوە، کە ماچ کردن ڕۆژوو ناشکێنێت، عومەری کوڕی خەتاب و ئیبنو عەباس و ئەبو ھورەیرە و خاتو عائیشە (خوا لێیان ڕازی بێت)، لە تابعین-یشدا عەتا‌و و شەعبی و ئەلحەسەن و ئەحمەد و ئیسحاق (ڕەحمەتی خوایان لێبێت)”. – بە پێی مەزھەبی ئیمامی حەنەفی و شافعی، ئەگەر کەسێک بزانێت ماچەکەی ئارەزووی دەجوڵێنێت، باش نیە ئەو ماچە بکات، بەڵام کەسێک بزانێت ئارەزووی پێی ناجوڵێ ئەوە کێشەی نیە، بەڵام ھەردوو مەزھەبەکە دەڵێن، نەکردنی باشترە. کەواتە، ئەم حوکمە پەیوەندی بە تەمەنەوە نییە، بەڵکو پەیوەندی بە ئارەزووەوە ھەیە، بۆیە ھەر ماچ کردنێک ئارەزوو بجوڵێنێت باشترە خۆتی لێ بەدوور بگریت ھەرچەندە ڕۆژوو بەتاڵ ناکاتەوە، بەڵام ئەگەر ئەو ماچ کردنە ئارەزووی نەجوڵاند، ئەوە ھیچ کێشەیەکی شەرعی نییە\n2016-06-12 |2709 جار خوێندراوەتەوە|


حەیدەر عەبادی، سەرۆکوەزیرانی پێشووی عێراق، رایگەیاند “لایەنێکی نادیار ماوەی چەند ڕۆژێکە لە هەوڵی سیخوڕی و چاودێریکردنی شوێنی مانەوەمدایە لەناوچەی سەوز”.\nئەمڕۆ (شەممە،2ى تشرینی دووەمی 2019)، حەیدەر عەبادی، سەرۆکوەزیرانی پێشووی عێراق، لە هەژمارەی خۆی لە تۆڕی کۆمەڵایەتی فەیسبوک راگەیەندراوێکى بڵاوکردەوە و تیایدا ئاماژە بەوە دەکات ماوەى چەند رۆژێکە چاودێرى دەکرێت و هەوڵى سیخوڕیکردن دەدرێت بەسەریەوە.\nبەگوێرەى راگەیەندراوەکەى عەبادى، ئەمە یەکەم جار نییە هەوڵی لەو شێوەیە بدرێت بۆ چاودێریکردنی، بەڵکو پێشتریش چەند هەوڵێکی دیکەش دراوە، بەڵام لەلایەن پاسەوانەکانییەوە پۆچەڵ کراوەتەوە.\nجەختی لەوەشکردوەتەوە، کە ئەو لە ماڵەکەی خۆیەتی و بەردەوامیش دەبێت لە بەرزڕاگرتنی ڕەهەندە نیشتیمانییەکان و سەرکۆنەکردنی سیاسەتی سەرکوتکردن و تیرۆرکردنی خۆپیشاندەران و چالاکوانانی مەدەنی نێو خۆپیشاندانەکان.\nدوێنی (هەینی) وتەبێژى هاوپەیمانى نەسر ڕایگەیاند، حەیدەر عەبادى، سەرۆک وەزیرانى پێشوو، لەماڵەکەیدا لە ناوچەى سەوز لەلایەن هێزێکى نادیارەوە “گەمارۆدراوە”، وتەبێژى حکومەتیش ئەو دەنگۆیانەی ڕەتکردووە ڕایگەیاند، ئەو زانیارییانەى لەو بارەیەوە بڵاوکراونەتەوە بەو شێوەیە نییە.


ڕاگەیەندراوی دەفتەری حیزبی دێموکراتی کوردستانی ئێران، بە بۆنەی بەڕێوەچوونی سەرکەوتووانەی گشتپرسی بۆ سەربەخۆیی – Peshmergekan\nڕاگەیەندراوی دەفتەری حیزبی دێموکراتی کوردستانی ئێران، بە بۆنەی بەڕێوەچوونی سەرکەوتووانەی گشتپرسی بۆ سەربەخۆیی\nحدکا، پیرۆزبایی لە سەرجەم ڕۆڵەکانی نەتەوەی کورد لە هەموو پارچەکانی کوردستان دەکات.\nلە نێوخۆی کوردستانی ڕۆژهەڵات لەسەر ڕاسپاردە و ڕێنوێنی حیزب، کۆمەڵە چالاکییەک وەک بڵاوکردنەوەی تراکت، پووستەر و دروشم بەڕێوە چوون. جیا لەوە لە شارەکانی کوردستانی ڕۆژهەڵات، خەڵک بە شێوەیەکی بەرین و کەموێنە ڕژانە سەر شەقام و شوێنە گشتییەکان و بە شادی و شیرینی بەخشینەوە و خوێندنەوەی سروودی نیشتمانی “ئەی رەقیب” و دانی دروشمی “قاسملوو، قاسملوو رێگات درێژەی هەیە” و “دێموکرات، دێموکرات” و شەکاندنەوەی ئاڵای کوردستان هەستی خۆشحاڵی خۆیان لە بەڕێوەچوونی سەرکەوتووانەی پرۆسەی گشتپرسی دەربڕی. هەر لەو پێوەندییەدا، لە کەمپەینێکدا کە لە لایەن تەشکیلاتی حیزبەوە بۆ پشتیوانی لە گشتپرسی و سەربەخۆیی کوردستان پێکهات زیاتر لە ٢٠ هەزار کەس بەشدار بوون.\nئەو چالاکییانە لە نێوخۆی کوردستانی ڕۆژهەڵات، لە کاتێکدا بەڕێوە چوون کە ڕێژیمی کۆماری ئیسلامی، شارەکانی کوردستانی بە هێزی نیزامی و ئیتلاعاتی و … تەنی بوو و لە سنوورەکانیش جموجۆڵی وە ڕێ خست، بەڵام بە هۆی بەربڵاوی خەڵک بۆ پێشوازی لە گشتپرسی توانای سەرکوتی خەڵکیان لێی بەربەست کرا بوو، بەو حاڵەش ژمارەیەک لە خەڵک لە شارەکان دەستبەسەر کراون و ڕەوتی گرتن هەروا درێژەی هەیە.\nPosted in بابه‌ته‌کان, چالاکیی


سەرۆک وەزیرانی حکومەتی هەرێمی کوردستان لەگەڵ وەزیری گەیاندنی دەوڵەتی بەغداو شاندەکەی یاوەری کۆبووەوە - SAHAR KURDISH (Sorani)\nته‌مووز 03, 2020 01:11 Asia/Tehran\nمەسرور بارزانی سەرۆک وەزیرانی حکومەتی هەرێمی کوردستان لە کۆبوونەوەیەک دا لەگەڵ «ئەرکان شەهاب ئەحمەد ئەلشەیبانی» وەزیری گەیاندنی دەوڵەتی عێراق و شاندەکەی یاوەری جەختی کرد:جێبەجێ کردنی دەستور فەکتەرێکی گرنگی پێشکەوتن و سەقامگیربوونی دۆخی عێراق دێتە ئەژمار.\nبە پێی ڕاپۆرتی ماڵپەڕی شارپرێس،بەگوێرەی راگەیەندراوێکی ماڵپەڕی حکومەتی هەرێمی کوردستان، لە دیدارەکەدا کە «ئانۆ جەوهەر» وەزیری گواستنەوە و گەیاندنی هەرێمی کوردستان و «عەلی خوەیلد»ی سەرۆکی ئەنجومەنی بەڕێوەبردنی دەستەی ڕاگەیاندن و گەیاندنی عێراقی ئامادەی بوون، پەرەپێدانی پەیوەندییەکانی نێوان هەرێمی کوردستان و حکومەتی فیدرالی، بە تایبەتی لە بواری گەیاندن تاووتوێ کرا.\nھەر لە دیدارەکەدا،وەزیری گەیاندنی عێراق ئامادەیی وەزارەتەکەی بۆ هاوکاری و هەماهەنگیی لە گەڵ حکومەتی هەرێمی کوردستان دەربڕی لە پێناو پێشخستنی بواری گەیاندن لە عێراق و هەرێمی کوردستانداو وتیشی: ئێمە ڕێز لە تایبەتمەندییەکانی هەرێمی کوردستان دەگرین و دەمانەوێ باشترین پەیوەندی لە نێوان هەردوولادا هەبێت چونکە بەهێزبوونی هەرێمی کوردستان لە بەرژەوەندیی هەموو عێراقە و بە پێچەوانەشەوە.\nجێگای ئاماژەیە مەسرور بارزانی سەرۆک وەزیرانی حکومەتی هەرێمی کوردستان لەو دیدارەدا لە سەرچارەسەرکرانی کێشەکانی نێوان هەرێمی کوردستان و حکومەتی فیدرالی لە سەر بنەمای دەستوور پێی داگرتووەو ڕایگەیاندووە جێبەجێکرانی دەستوور فەکتەرێکی گرنگیی پێشکەوتن و سەقامگیربوونی دۆخی عێراقە.


کوردیپێدیا - پەیامێک لە سەرۆکی حکومەتی هەرێمی کوردستانەوە بۆ رای گشتی کوردستان\n📝 پەیامێک لە سەرۆکی حکومەتی هەرێمی کوردستانەوە بۆ رای گشتی کوردستان | پۆل: بەڵگەنامەکان | زمانی بابەت: 🏳 کوردیی ناوەڕاست\nپەیامێک لە سەرۆکی حکومەتی هەرێمی کوردستانەوە بۆ رای گشتی کوردستان\nلەم چەند رۆژەدا پەیام و نامەی زۆر کەسایەتی و لایەنی بەشداربووی ناو حکومەت و دەرەوەی حکومەت و لەوانەش تیمی وەزاریی یەکێتی نیشتمانیم پێ گەیشت. ئەوەی پێویست بێت لەم رۆژانە بۆ ئاشکراکردنی راستییەکان باس کراوە، بۆیە پێویست بە بەردەوامیی وەڵام و وەڵامدانەوەکان ناکات.\nهاووڵاتیانی هەرێمی کوردستان ماندوون و لە هاتنە کایەی ئەم بارودۆخە نەخوازراو و گرژیانە نیگەرانن. هاووڵاتیانمان شایستەی ئەوەن زۆرترین خزمەتیان بکەین نەک تووشی دڵەڕاوکێ بکرێن.\nئەرکی ئێمە دەوڵەتداری و چارەسەریی کێشەکانە و دەبێت هەموو لایەک هاوکار بن رێگە لە تەشەنەکردنی گرژییەکان بگیرێت. بۆ پێکهاتەکانی ناو حکومەتیش باشترین شوێنی گفتوگۆ و ڕاگۆڕینەوە، چوارچێوەی کۆبوونەوەی ئەنجوومەنی وەزیرانە و وەڵامی ئەو نامە و بۆچوونانەش لەوێ دەدەمەوە. هیوادارم هەموو لایەک دوور لە بەرژەوەندیی حیزبی، لە ئاست ئەرکی نیشتمانیمان بین تاکو پێکەوە ئەم قۆناغە سەختە تێپەڕێنین.\n#مەسرور بارزانی | #18-04-2020 |\n➕ ئەم بابەتە لەلایەن: (بەناز جۆڵا)ەوە لە: Apr 18 2020 12:34PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Apr 18 2020 12:35PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Apr 18 2020 12:35PM باشترکراوە


ماڵپەری فیردەوس | حوکمی ئەو کەسە چیە باوەڕی بە ڕیش نیە؟\nسەردێری پرسیار:حوکمی ئەو کەسە چیە باوەڕی بە ڕیش نیە؟\nبەرواری دانان :2021-01-20 کۆدی پرسیار:2315\nپرسیار: حوکمی ئەو کەسە چیە باوەڕی بە ڕیش نیە؟\nوەڵام: هەموو زانایان یەک دەنگ لەسەر سونەتی ڕیش (واتە: هەموو زانایان یەک دەنگن ڕیش دینە و ڕێگای پێغەمبەری خوا بووە)، کەس ئینکاری ئەوەی نەکردووە ڕیش سونەتە یان سونەت نیە، بەڵکو جیاوازیەکە لەوەدایە سونەتە یان واجبە، ئینکاری کردنی سونەت یان واجب ئەگەر کەسەکە زانستی هەبێ و بزانێت، ئەوە کوفری گەورەیە و لە دین دەردەچێت.\nهەروەها ھەر کەسێک گاڵتە بە ڕیش یان حیجاب یان نیقاب بکات، وە بزانێت فەرموودە لەسەری ھاتووە لە پێغەمبەرەوە (ﷺ)، ئەوە گاڵتەی بە وتەی پێغەمبەر کردووە و تووشی کوفر بووە.\nپرسیار کراوە لە عبد العزيز بن باز ڕەحمەتی خوای لێ بێت: ئەو کەسەی گاڵتە بەدین دەکات، گاڵتە بە ڕیش دەکات یان کەسێک جل و بەرگی کورت بێت ، ئایا بە کوفر حساب دەکرێت؟\nلە وەڵام دا دەفەرمووێت: (ئەمەیان حالەت بۆ حالەت جیاوازە:\n- ئەگەر مەبەستی گاڵتە کردن بێت بە دین، ئەوە ھەڵگەڕانەوەیە لەدین، ھەروەک خوای گەورە دەفەرمووێت: "قُلْ أَبِاللَّهِ وَآيَاتِهِ وَرَسُولِهِ كُنْتُمْ تَسْتَهْزِئُونَ . لَا تَعْتَذِرُوا قَدْ كَفَرْتُمْ بَعْدَ إِيمَانِكُمْ".\n- بەڵام ئەگەر گاڵتە بە کەسێک بکات بە خودی کەسەکە بەھۆی ڕیش، یان جل و بەرگ کورت کردن، گاڵتەی پێ دەکات لە ھەندێک شت توودنی کردووە و ھەندێک شتی تر شلی کردووە، وە دەزانێت ئەمەش دینە، مەبەستی گاڵتە کردن بەدین نییە، بەڵکو مەبەستی گاڵتە کردن بە خودی کەسەکیە لەبەر جل و بەرگ کورت کردن یا ھۆکاری تر .\nبەڵام ئەگەر مەبەستی گاڵتە کردن بە دین و بەکەم دانان بێت، ئەوە ھەڵگەڕانەوەیە لەدین). فتاوى الشيخ ابن باز (٢٨/٣٦٥-٣٦٦). زانایان دەڵێن:\n- بانگەوازی کردن بۆ دینی خوا دەبێت بە حیکمەت و ئامۆژگاری باش و بەشێوەی جوان بێت و بە جوانی گفتوگۆی لەگەڵ بکەیت، خوای گەورە دەفەرمووێت: "ادْعُ إِلِى سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ وَجَادِلْهُم بِالَّتِي هِيَ أَحْسَنُ إِنَّ رَبَّكَ هُوَ أَعْلَمُ بِمَن ضَلَّ عَن سَبِيلِهِ وَهُوَ أَعْلَمُ بِالْمُهْتَدِينَ" [النحل:125].\n- دەبێت بانگخواز ئەوەی بانگەوازی بۆ دینی خوا دەکات شارەزا بێت بە فەرمان و نەھی، ھەیە سوورە لەسەر خێر و چاکە، حەز دەکات سوود بە خەڵک بگەیەنێت بەڵام نەزانینی لەلایە، حەڵاڵ حەڕام دەکات و حەڕام حەڵاڵ دەكات و وا گومان دەبات لەسەر ھیدایەتیشە. - جنێو دان بە دین و گاڵتە کردن بە شتێک لە قورئان و سونەت، وە گاڵتە کرد بەوانەی دەستیان گرتووە بە قورئان و سونەتەوە جێ بەجێی دەکەن، وەک: ڕیش و حیجاب ئەمە کوفرە، ئەگەر موکەلەف ئەمەی کرد، وە دەبێت ئەم کوفرە بۆی ڕوون بکرێتەوە، ئەگەر ھەر سوور بوو لەسەر کردەوەی خۆی دوای زانست ئەوە کافرە، خوای گەورە دەفەرمووێت: " قُلْ أَبِاللَّهِ وَآيَاتِهِ وَرَسُولِهِ كُنتُمْ تَسْتَهْزِؤُونَ، لاَ تَعْتَذِرُواْ قَدْ كَفَرْتُم بَعْدَ إِيمَانِكُمْ" [التوبة:65، 66].


بێ بەرگییە عیللەت کە هەتیو مەیلی هەتاوە\nلە ماوەی پێشوودا لە تەواوی تۆڕە کۆمەڵایەتییەکان و میدیاکانی کوردستان، هەر باس باسی بەرفربارین. بە دڵنیاییەوە بەفربارین بۆتە مایەی خۆشحاڵی بۆ زۆربەمان بەتایبەتی بۆ منداڵان کە خۆشییەکی زۆری تێدا دەبینن. بەڵام لەگەڵ لایەنە جوان و سپییەکەیدا، با لایەنە ناشیرینەکەشی ببینین. بەتایبەتی بۆ خەڵكی هەژار و ئاوارە، بەفر ناشیرینترین و بارگرانیی و میوانێکی تەواو رەزا قوورسە، چونکە لە کاتی بەفر باریندا، مەینەتییەکانی ئەوان زیاتر دەبێت.\nپێدەچێت بۆ زۆربەی وڵاتانی جیهان ، بەرفربارین و بەرگە سپییەکەی، وێنەیەکی جوان و گەشاوەو مایەی خۆشحاڵی بێت، بەڵام لە وڵاتی ئێمەدا لەلایەکەوە بەهۆی بوونی ئاوارەیەکی زۆر ، لەلایەکی تریش بەهۆی ئەوەی کە رێژەیەکی زۆری خەڵكی ئەم وڵاتە هەژار و کەمدرامەتن، زستان بەفربارین و سەرما، مایەی ناخۆشییە بۆیان. بەداخەوە هەتاوەکو ئێستاش ئێمە لە هەرێمی کوردستان و عیراق، هەمان سیستەمی کۆنمان هەیە و خەڵکی هەر پشت بە نەوت دەبەستێت. هێشتا نەمانتوانیوە سیستەمێکی گەرمایی باش لە ماڵەکاندا دابین بکەین، بۆ نموونە دابینکردنی سیستەمی شٶڤاج، کە لە هەموو جیهان و تەنانەت وڵاتانی دراوسێش پێڕەوی دەکەن، ئەمەش لەکاتێکدا کە چ عیراق و چ هەرێمی کوردستانیش خاوەنی سامانێکی زۆری گازی سروشتییە.\nبەداخەوە چ لە فەیسبووک و چ لە میدیاکانیش هەر لایەنە جوانەکەی بەفربارینیان پێ پیشاندان داین و کەمتر تیشکیان خستە سەر لایەنە ناشیرینەکەی بەفر، کەبۆتە هۆی نەخۆشیی و ساردی بۆ ماڵە هەژار و ئاوارەکان.\nبەداخەوە هەتاوەکون ئێستاش حکومەتی هەرێم بە جددییەوە بیری لە مەسەلەی دابینکرنی نەوت نەکردۆتەوە،دابینکردنی سووتەمەنی، خاڵێکی زۆر گرنگە و ژیانییە بۆ خەڵکی، هەروەک چۆن نان و ئاوو گرنگە، نەوتیش لە زستاندا بۆ خەڵكی زۆر گرنگە. هەتاوەکو ئێستاش زۆربەی ناوچەکانی هەرێمی کوردستان بەشە نەوتی وەرنەگرتووە، ئەمەش لەکاتێکدا ئەمساڵ زستانەکەی زۆر سەخت بووە، هەروەها ئەو بەرمیلە نەوتەش کە دەیدەن بەخەڵکی، بەراستی کەمە و بەشی پێداویستی زستانە درێژەکەی ئەم ساڵ ناکات.\nهیوادارم حکومەتی هەرێمی کوردستان ، بەوپەڕی جددیەتەیەوە بیر لە دابینکردنی نەوت بۆ هاوڵاتاییان بکاتەوە، چونکە ژیانی خەڵكی بەهۆی قەیرانی داراییەوە زۆر خراپ بووەو نەبوونی نەوتیش بۆ ئەم زستانە سەختە، هێندەی تر ژیانیان ئاڵۆز تر دەکات.\n20 سوودمەند و زەرەرمەندی رێکەوتنەکەی سوچی\n21 کورد رووبەروی قۆناغێکی مێژوویی گرنگ دەبێتەوە\n22 چین یادی حەفتا ساڵەی کۆمارەکەی دەکاتەوە\n23 با سوپاسێکی کۆمسینی باڵای هەڵبژاردنەکانی عیراق بکەین\n24 بۆچی دارستانەکانی ئەمازۆن بۆ جیهان گرنگن؟!


پڕۆژە بانگەوازیەکانی شێخ || مامۆستا مه‌لا ئه‌حمه‌د کاکه مه‌حمود\nپڕۆژە بانگەوازیەکانی شێخ\nپێناسێكی كورت بۆ پرۆژە بانگەوازييەكانى شێخ ئەحمەد كاكه مەحموود ڕەحمەتى خواى لێبێت.\n- پڕۆژە بانگەوازییەكانی مامۆستا ئەحمەد كاكە مەحموود ڕەحمەتی خوای لێ بێت لە ساڵی 1429ی كۆچیی، بەرامبەر بە 2008ی زایینی) دامەزراوە، ئەم پرۆژانە تایبەتن بە بانگەوازی ئیسلامیی و وەڵامی گومان و چەواشەكاریی ناحەزانی ئیسلام و بڵاوكرنەوەی ئیعجازی زانستی لە قورئان و فەرموودەدا.\n- ئەم پڕۆژانەی مامۆستا ئەحمەد كاكە مەحموود، سەربەخۆن و لەلایەن عیرفان ئەحمەد كاكە مەحموودەوە سەرپەرشتی دەكرێن و دەرگای هەموو پرۆژەكان واڵان بە ڕووی بانگخوازان و نووسەراندا.\n- پڕۆژەكانی مامۆستا ئەحمەد كاكە مەحموود، دەنگ و ڕەنگی هەموو موسوڵمانێكە و ماڵە گەورەی موسوڵمانانی كوردستانە.\nپڕۆژە بانگەوازییەكانی مامۆستا ئەحمەد كاكە مەحموود، گرنگى بەم سێ تەوەرە گرنگەيە دەدات:\nبانگەواز / وەڵامی گومانی ناحەزانی ئیسلام / ئیعجازی زانستی لە قورئان و فەرموودەدا.\nبانگەواز و تێگەیاندنی تاك و كۆمەڵگایە لە بیروباوەڕی ئیسلامی و پاراستنی ئەخلاق و پیرۆزییەكانە وبەرگریكردنە لە كۆتا پەیامی پێغەمبەران، كە قورئان و فەرموودەی ڕاستی سەروەرمانە. (صلى الله عليه وآله وسلم).\nمەبەست لە پڕۆژەكانی مامۆستا:\n* پڕۆژە بانگەوازییەكانی مامۆستا مەلا ئەحمەد كاكە مەحموود «بەڕەحمەت بێت»، لەدوای وەفاتی و لە ساڵی 1429ی كۆچی بەرامبەر 2008ی زایینی) دامەزراوە.\n* ئەم پڕۆژەیە بۆ بانگەواز و بڵاوكردنەوەی بەرنامەی پیرۆزی ئیسلامە و وەڵامی گومان و چەواشەكاریی ناحەزان و دوژمنانی ئیسلام دەداتەوە و گرنگیش بە بواری ئیعجازی زانستی دەدات.\n* خزمەتكردن و بە ڕۆشنبیركردنی تاكی موسوڵمانە لە هەر جێگایەكی ئەم دونیایەدا بێت بەتایبەت تاكی موسوڵمانی كوردستان.\n* دۆبلەجە و وەرگێڕانی دەیان و سەدان ڤیدیۆی پسپۆڕانی بواری بانگەواز و وەڵامی گومانەكان و ئیعجازی زانستی.\n* پەخش و بڵاوكردنەوەی سیمینار و كۆڕ و موناسەباتی ئایینی لە سەرجەم شار و شارۆچكەكانی كوردستان، بەتایبەت پەخشی راستەوخۆ لە پەیجی شێخ ئەحمەد كاكاكە مەحموود، كە گرنگی و ئەكتیڤێكی بەرچاوی هەیە.\n* ئەم پرۆژانە لەژێر چاودێریی چەندان مامۆستا و دكتۆر و پسپۆڕانی بوارە جیاجیاكانن و هەروەها خاوەنی چەندان ئەندام و گەنجی بەتوانا و دڵسۆزە، كە لە بوارە جیاجیاكانی ئەم پڕۆژانەدا كار دەكەن.\n* لە چەندین بەشی گرنگ پێك هاتووە:\n1- چاپكردنی سەرجەم بەرهەم و نووسراوەكانی مامۆستا، بەتایبەت: تەفسیری ڕامان لە ماناو مەبەستی قورئان، ژنان و كاروباری ژنان لە ئیسلامدا، 700 پرسیار و وەڵامی شەرعی تایبەت بە ئافرەتان، بۆچوون و فەتواكانی مامۆستا ئەحمەد كاكە مەحموود، پڕۆژەی وەرگێڕانی تەفسیری ڕامان بۆ سەر زمانی فارسی، كێشە كۆمەڵایەتییەكان و چارەسەریان لە ئیسلامدا، سیاسەت لە ئیسلامدا، وەڵامی گومان و چەواشەكاریی ناحەزانی ئیسلام.. هتد.\n2- دانان و كردنەوەی ماڵپەرێك بۆ جەنابى مامۆستا ئەحمەد: لە ساڵی 1429ی كۆچی بەرامبەر بە 2008ی زایینی و كۆكردنەوەی سەرجەم بەرهەم و نووسراو و فەتوا و تێكۆشانی مامۆستا لەو ماڵپەرەدا.\n3- كردنەوەی ماڵپەڕی دەنگی ئیسلام: ماڵپەڕی دەنگی ئیسلام یەكەمین و گەورەترین ماڵپەڕی بانگەوازی ئیسلامی كوردیە و زیاتر لە 5000 بابەت و فەتوای لە خۆ گرتووە. لە ساڵی 2002ی زایینی لە وڵاتی بەریتانیا دامەزراوەو ئێستا سەر بە پڕۆژە بانگەوازییەكانی شێخ ئەحمەد كاكە مەحموودە.\n4- دانانی پەیجێك لە فەیسبووك بە ناوی: شیخ ئەحمەد كاكە مەحموود: لە كۆتایی ساڵی 1433ی كۆچیی بەرامبەر بە 2011ی زایینی، لە ئێستادا زیاتر لە (2,400,000) دوو ملیۆن و پێنج سەد هەزار لایكی هەیە، وە بە گەورەترین و بەهێزترین پەیجی ئیسلامیی كوردی دادەنرێ لە عێراق و كوردستان.\n5- كەناڵی تایبەتی مامۆستا ئەحمەد لە یوتیوب: لە ساڵی 1434ی كۆچی بەرامبەر بە 2012ی زایینی دامەزراوە و زیاتر لە ( 44,000) سەبسكرايب بەشداربوومان هەیەو سوپاس بۆ خودا خاوەن بەرهەم و بڵاوكراوەی تایبەتی خۆیەتی، وە نزيكەى (5500) ڤیدیۆ لە كەناڵی شێخ ئەحمەد بڵاو كراوەتەوە و نزيكەى (4,000,000) مليۆن بینەری هەیە، وە بە دەیان زنجیرەی وەڵامی گومانەكان و زنجیرە وەرگێردڕاوەكانی دكتۆر زاكیر نایك و ئەحمەد دیدات و وتارەكانی شێخ ئەحمەد كاكە مەحموود و شێخ محەمەد بەرزنجی و دكتۆر عەبدولواحد محەمەد و مامۆستا هاورێ و مامۆستا نورەدین و دەیان بڵاوكراوەی تر لەو كەناڵەدا بڵاو كراوەتەوە.\n6 - لاپەرەی مامۆستا لە ئینستاگرام: لە ساڵی 1437ی كۆچی بەرامبەر بە 2015ی زایینی دامەزراوە، لاپەرەی تایبەتیی مامۆستا ئەحمەد كاكە مەحموود لە ئینستاگرام لە ئێستادا زیاتر لە 411000 هەزار فۆلۆوەرى هەیە و یەكێكە لە لاپەرە زیندوو و چالاكەكانی سەر تۆڕی كۆمەڵایەتیی ئینستاگرام.\n7- لاپەرەی مامۆستا ئەحمەد لە تویتەر: یەكێكی ترە لە پڕۆژەكانی تری كاری ئیسلامیی لەسەر تۆڕی كۆمەڵایەتیی تویتەر . لە ئێستادا زیاد لە 7500 فۆلۆوەری هەیە و سوپاس بۆ خودا لەوێش دەنگ و ڕەنگی كاری ئیسلامیی كارایە.\n8- تێلیگرامی مامۆستا ئەحمەد: یەكێكی ترە لە پڕۆژە بانگەوازییەكانی مامۆستا ئەحمەد كاكە مەحموود، بۆ ئەوانەی بەتایبەتی لە وڵاتی ئێران دەژین و ناتوانن سوود مەند ببن لە بابەت و بڵاوكراوەكانمان لە تۆری كۆمەڵایەتی فەیسبوك. ئەم كەناڵەش لە ساڵی 1438ی كۆچی بەرامبەر بە 2016 زایینی دامەزراوە و سوپاس بۆ خودا ئەكتیڤە و بەردەوامە لە بانگەواز و بڵاوكردنەوەی پەیامی یەكتاپەرستی.\n9- لاپەڕەی مامۆستا لە سناپ چات: وەك بەشەكانی تر، بە هەمان شێوە مامۆستا ئەحمەد كاكە مەحموود بەڕەحمەت بێت) لە سناپ چاتيش لاپەرەی تایبەتیی خۆی هەیە و سوپاس بۆ خودا ڕۆژانە ئەندامانی ئەم لاپەڕەش لە زیادبووندایە.\nلینكی سەرجەم پرۆژەكانی مامۆستا:\n١- ماڵپەڕی فەرمی مامۆستا: www.ahmadkaka.org\n2- ماڵپەڕی دەنگی ئیسلام: www.dangiislam.org\n3- پەیجی فەرمی مامۆستا لە فەیسبووك: شیخ احمد کاکە محمود\n4- كەناڵی مامۆستا ئەحمەد لە یوتیوب: www.youtube.com/user/ahmadkakae\n5- كەناڵی مامۆستا لە ئینستاگرام: ahmad.kaka.mahmood\n6- لاپەڕەی مامۆستا لە تویتەر: ahmadkakmahmood\n7- لاپەڕەى مامۆستا لە تيك تۆك: https://www.tiktok.com/@ahmad.kakamahmood\n8- كەناڵی مامۆستا لە تێلیگرام: https://t.me/ahmadkakmahmood\n9- لاپەڕەی مامۆستا لە سناپ چات : https://www.snapchat.com/add/shex_ahmadkaka\n1- تەفسیری ڕامان لە مانا و مەبەستی قورئان: تا ئێستا شەش جار چاپ كراوە و 18000 تیراژی لێ بڵاو كراوەتەوە و هەموو ساڵێك بە كۆمەڵێك گۆرانكایی نوێوە بەتایبەت وردبینی و لێكۆڵینەوە و دەرهێنانی فەرموودەكانی بۆ كراوە.\n2- تەفسیری ڕامان بە زمانی فارسی . لە ئامادەكردن و بڵاوكردنەوەدایە.\n3- ژنان و كاروباری ژنان لە ئیسلامدا. چاپ كراوە بە تیراژی 5000 دانە.\n4- وەڵامی گومان و چەواشەكاریی ناحەزانی ئیسلام. چاپ کراوە.\n5- سیاسەت لە ئیسلامدا. چاپ كراوە.\n6- كێشە كۆمەڵایەتییەكان و چارەسەریان لە ئیسلامدا. چاپ كراوە.\n7- 700 پرسیار و وەڵامی شەرعی تایبەت بە ئافرەتان. چاپ كراوە.\n8- پوختەیەك لە ژیاننامە و بەرهەم و تێكۆشانی مامۆستا ئەحمەد كاكە مەحموود. چاپ كراوە.\n9- بۆچوون و فەتواكانی مامۆستا ئەحمەد كاكە مەحموود . چاپ كراوە.\n10- گۆڤاری مەردی ڕێ. دوو ژمارەی لێ چاپ و بڵاو كراوەتەوە 1،2.\nخواى گەورە لە جەنابى شێخ خۆش ببێ و لە ئێمەو سەرجەم ماندوو نەناسان و خەمخۆرانى پرۆژەكانى جەنابى شێخ قەبوڵ بكات و بيكاتە توێشوو چراى ڕووناكى قەبرمان. اللهم ئامين.\n- كوردستانی عێراق – سلێمانی\n- ماڵپەر: www.ahmadkaka.org\n- ئیمەیڵ: [email protected]\n- ژمارە مۆبایل: 07702493755 - 07501115990\nژمارەی سەردان: 860557


پارێزگای سلێمانی بڕیاری کردنەوەی چەند شوێنێکی دا کە هاوڵاتیان پێویستیانە - پرس میدیا\nHome سڵایدشۆو کوردستان کۆرۆنا هەواڵ پارێزگای سلێمانی بڕیاری کردنەوەی چەند شوێنێکی دا کە هاوڵاتیان پێویستیانە\nپارێزگای سلێمانی بڕیاری کردنەوەی چەند شوێنێکی دا کە هاوڵاتیان پێویستیانە\nپرس میدیا 4/12/2020 03:57:00 م سڵایدشۆو, کوردستان, کۆرۆنا, هەواڵ,\nپارێزگای سلێمانی هەشت ڕێنمایی نوێی بڵاوکردەوە کە تێیدا چەند شوێنێک دەکرێنەوە کە پێداویستی ڕۆژانەی هاوڵاتیانیان تێدایە.\nپارێزگای سلێمانی لە ڕاگەیەنراوێکدا ئەوەی خستەڕوو ڕێوشوێنەکانی خۆپاریزی وەکو خۆیان دەمێننەوە و سەبارەت بە کردنەوەی هەندێک شوێن بڕیاریانداوە و لە هەشت خاڵدا کۆی ئەو ڕێنماییانە خراوەتەڕوو کە پێویستە ڕەچاوبکرێن.\nیەكەم: مەترسییەكانی پەتای كۆرۆنا لە سلێمانی و هەرێمی كوردستان‌و جیهانیشدا بەردەوامن‌و پێویستە هەموولایەك بە خۆپارێزیی تەواوەوە پابەندی هەموو ڕێنمایی‌و ڕێكارە تەندروستیی‌و كارگێڕیی‌و ئارامییەكان بن.\nدووەم: قەدەغەكردنی تەواوی هاتووچۆ لە سەعات (٦)ی ئێوارە بۆ (١٢)ی شەو بەردەوامەو، لە كاتەكانی تریشدا قەدەغەی هاتووچۆ درێژەی هەیە، تەنها لە حاڵەتی زۆر پێویستی دیاریكراودا، هاووڵاتیان دەتوانن بە پێ لە سنوری گەڕەكەكەی خۆیاندا، (بە پابەندبوونی تەواویان بە ڕێنماییە تەندروستییەكانەوە)، پێویستیەكانیان دابین بكەن.\nسێیەم: ئەو بڕیارو بەیان و ڕێكارو ڕێنماییانەی لەلایەن لیژنەی باڵای ئۆپراسیۆنەكانی هەرێمی كوردستان بۆ بەرەنگاربوونەوەی كۆرۆناو وەزارەتی ناوخۆو لیژنەی باڵای ئۆپراسیۆنەكانی پارێزگای سلێمانی بۆ بەرەنگاربوونەوەی كۆرۆنادا دیاریكراون، وەكو خۆیان جێبەجێ دەكرێن.\nچوارەم: نووسینگەو دوكانی پێداویستیە كشتوكاڵییەكان لە سەعات (٨)ی بەیانی بۆ سەعات (٢)ی پاش نیوەڕۆ كراوە دەبن.\nپێنجەم: نووسینگەكانی دراوو حەواڵەكردن، بەپێی ڕێنمایی‌و ڕێكارەكانی قائیمقامیەتی قەزای مەڵبەندی سلێمانی، لەژێر چاودێری وردی تەندروستیی‌و ئارامیدا، تەنها لەو كات‌و شوێنانەی دیاریكراون دەكرێنەوە.\nشەشەم: بانكە ئەهلیەكان هەفتانە لە ڕۆژانی دووشەممەو سێ شەممەو چوارشەممەدا بەپێی ڕێنمایی‌و ڕێكارە تەندروستیەكان لە سەعات (٩)ی بەیانی بۆ سەعات (١)ی نیوەڕۆ دەكرێنەوە.\nحەوتەم: خزمەتگوزارییەكانی (پێداویستیەكانی خانووبەرە (ئاوو كارەبا)، كارگەكانی خواردەمەنیی ئامادەكراو، وەرشەی چاككردنەوەی سەتەلایت و داتاكردنەوە، خزمەتگوزارییەكانی ئۆتۆمبێل (رۆنگۆڕو پەنچەرچی، وەرشەی چاككردنەوەی مۆبایل‌و فرۆشتنی پێداویستی مۆبایل، شوێنی ئوتوی هەڵم، سەرتاشخانەكان، ماسی فرۆشیی و شوێنەكانی فرۆشتنی ماسی، كەبابخانەو برژاوەكان)، تەنها لە سنوری گەڕەكەكاندا (واتە شوێنەكانی ناو سەنتەری شارو ناو بازاڕو مۆڵ‌و بازاڕە داخراوەكان‌و ئەو شوێنانەی كە لە ڕێنماییەكانی قائیمقامیەتی قەزای مەڵبەندی سلێمانیدا قەدەغەیان لەسەر دانراوە، ناگرێتەوە))، بەپێی ئەو ڕێنمایی‌و ڕێكارانەی كە لەدوای دەرچوونی ئەم ڕاگەیاندنەوە لەلایەن قائیمقامیەتی قەزای مەڵبەندی سلێمانییەوە، بڵاودەكرێنەوە، لەسەر بنەمای بەردەوامبوونی قەدەغەی هاتووچۆو پابەندیی هاووڵاتیان‌و پەیڕەوكردنی ڕێنماییە تەندروستیی‌و كارگێڕیی‌و ئارامییەكان، دەكرێنەوە.\nهەشتەم: هەر خاوەن پیشەیەك پابەندی تەواوی بڕیارو ڕێنمایی‌و ڕێكاری دیاریكراوی وەزارەتی ناوخۆو لیژنەی باڵای ئۆپراسیۆنەكانی پارێزگای سلێمانی بۆ بەرەنگاربوونەوەی كۆرۆنا و قائیمقامیەتی قەزاكان نەبێت، سزای یاسایی دەدرێت.\nBy پرس میدیا at 4/12/2020 03:57:00 م


کۆنگرەی پەیەدە/ PYD:s 5th congress | Kurdistan, the Land of Struggle, Bravery and Beauty\nکۆنگرەی پەیەدە/ PYD:s 5th congress\nئه‌م به‌نده تۆماركرا له West-Kurdistan-Rojava پێوه‌درا PYD:s 5th congress. جێدۆزی Bookmark the permalink بكه.\n← ئازادی لە کۆڵانەکاندایە/ Freedom is in alleys\nپۆلیس و گەنجان/ Iran moral police →\nOne thought on “کۆنگرەی پەیەدە/ PYD:s 5th congress”\n2012-06-17 at 20:18\nANF12:23 / 17 Haziran 2012\nQAMİŞLO – Suriye’de olağanüstü gelişmelerin yaşandığı bir dönemde toplanan Batı Kürdistan’ın en büyük Kürt partisi Demokratik Birlik Partisi (PYD) 5. Olağanüstü kongresini gerçekleştirdi. PYD, binlerce kişinin katıldığı kongrede parti yapısında önemli değişikliklere giderek, eş başkanlık sistemine geçiş yaptı. Ayrıca parti yönetim kurulu üye sayısı 13’ten 25’e çıkarıldı.


Home›وەرزش›ناوخۆیی›زیاتر له‌نیوه‌ى یانه‌كان له‌گه‌ڵ هه‌ڵوه‌شاندنه‌وه‌ى خولى نایابى عێراقن\nبه‌مه‌به‌ستى وه‌رگرتنى دواین زانیارى سه‌باره‌ت به‌چاره‌نووسى خولى نایابى تۆپى پێى یانه‌كانى عێراق و سریچكۆ كاتانیچ-ى راهێنه‌رى هه‌ڵبژارده‌ى یه‌كه‌مى عێراق و ستافه‌كه‌ى و ده‌ستپێكردنه‌وه‌ى ئاماده‌كارییه‌كانى هه‌ڵبژارده‌ى تۆپى پێى عێراق بۆ یارییه‌كانى پاڵاوتنى مۆندیالى 2022ى قه‌ته‌ر و چه‌ند پرسێكى تایبه‌ت به‌ده‌سته‌كه‌یان، تۆڕى هه‌واڵى سلێمانى (SNN Sport)، له‌دیدارێكى تایبه‌تدا د.ئه‌حمه‌د كۆچه‌ر-ى ئه‌ندامى ده‌سته‌ى كاتى بۆبه‌رێوه‌بردنى یه‌كێتى تۆپى پێى عێراق-ى به‌چه‌ند پرسیارێك دواند و ئه‌ویش چى له‌هه‌گبه‌ى ده‌سته‌كه‌یان دابوو لێره‌دا خستیه‌ڕوو:-\n“بۆ هه‌ردووكیان دوو سیناریۆى باشمان داناوه”\nپرسیاری(SNN Sport): ئێوه وه‌ك ده‌سته‌ى كاتى به‌ڕێوه‌بردنى یه‌كێتیه‌كه بڕیارى چیتان هه‌یه سه‌باره‌ت به‌درێژه‌پێدان یان هه‌ڵوه‌شاننه‌وه‌ى خولى نایابى یانه‌كانى عیراق؟.\n-د.ئه‌حمه‌د كۆچه‌ر:” خولى عیراق-یش هاوشێوه‌ى خوله‌كانى هه‌موو دونیایه و ئه‌وانیش هه‌مووى ئیفلیج بووه، ئه‌وه بۆ ماوه‌ى مانگێكه ئێمه ده‌ستبه‌كاربووینه‌و خه‌ریكى كۆبوونه‌وه و پێكهێنانى لیژنه‌كانین له‌ناو هه‌یكه‌لى یه‌كێتیه‌كه، له‌كۆبوونه‌وه‌كاندا هه‌ر باسى خولى نایابى عیراقمان كردووه كه ئایا ئاراسته‌كردنه‌كه‌ى به‌ره‌و هه‌ڵوه‌شانه‌وه بێت یان به‌ره‌و ده‌ستپێكردن، بۆ هه‌ردووكیان دوو سیناریۆى باشمان داناوه، ئێمه په‌یوه‌ندیمان به‌شانه‌ى قه‌یرانه‌كانى عیراقه‌وه هه‌یه و به‌ڕاستى ئه‌وان ده‌توانن بڕیار له‌سه‌ر بارودۆخه‌كه بده‌ن و ئێمه‌ش چاوه‌ڕوانین”.\n“به‌پلانێكى تۆكمه خۆمان ئاماده‌كردووه”\nپرسیاری (SNN Sport): ئه‌گه‌ر بڕیارتان دا ئه‌نجامه‌كانى خوله‌كه چۆن ئه‌ژمار ده‌كه‌ن و راوبۆچوونى یانه‌كانتان به‌لاوه گرنگه یان خۆتان تاك لایه‌نه بڕیارى له‌سه‌ر ده‌ده‌ن؟.\n-د.ئه‌حمه‌د كۆچه‌ر:” سه‌باره‌ت به‌و بڕیارانه و چاره‌نووسى خوله‌كه، پلانێكى تۆكمه‌مان هه‌یه، وه‌ك وتم بۆ هه‌ردوو ئه‌گه‌ر به‌پلانێكى تۆكمه خۆمان ئاماده‌كردووه، كه‌س نازانێ ئه‌و بارودۆخه چۆن ده‌بێت، له‌ئه‌وروپا هه‌مووى ده‌ڵێن راهێنان ده‌كه‌ین و ده‌ست پێده‌كه‌ینه‌وه، به‌ڵام هیچیان ده‌ستیان پێنه‌كرده‌وه و به‌ڵكو هه‌ندێكیان خوله‌كانیان هه‌ڵوه‌شانده‌وه، ئێمه‌ش چاوه‌ڕێى ئه‌و بڕیار و رێنماییانه ده‌كه‌ین كه له شانه‌ى قه‌یرانه‌كان ده‌رده‌چێت، ئه‌وكات ده‌توانین بڕیارى خۆمان بده‌ین”.\n“ئێمه ئاماده‌ین و ته‌نها پێویستمان به‌ڕێنماییه‌كانى حكومه‌ته”\nپرسیاری (SNN Sport): كام پلان و سیناریۆى ئێوه لایه‌نگرى زیاتره، هه‌ڵوه‌شاندنه‌وه یان درێژه‌پێدانى خوله‌كه؟\n-د.ئه‌حمه‌د كۆچه‌ر: ئێمه بۆ هه‌ڵوه‌شاندنه‌وه و ده‌ستپێكردن به‌ڕاستى هیچ بڕیار و ئاراسته‌یه‌كمان نیه، وه‌ك وتم ئه‌وكاته‌ى شانه‌ى قه‌یرانه‌كانى عیراق به‌ئێمه‌ى وت ده‌توانن ده‌ست پێبكه‌ن، ئێمه‌ش ئه‌وكات یه‌كلای ده‌كه‌ینه‌وه، ئێستا له‌ڕووى زانستیه‌وه خۆتان باش ده‌زانن هه‌ریانه‌یه‌ك ئه‌وه دوو مانگه دانیشتووه، یاریزانه‌كانیان جه‌سته‌یان بووه‌ته سفر، ئه‌گه‌ر بێت و خوله‌كه ده‌ست پێبكاته‌وه ئه‌وا تیپه‌كان به‌لانى كه‌م سێ هه‌فته تا مانگێكیان پێویسته بۆ ئاماده‌كاریی، ئه‌گه‌ر من بكه‌ومه مانگى حوزه‌یران یان ته‌مووز ئه‌وكاته‌ش مانگى ئه‌یلوول ده‌بێ دیسان خولى نوێ ده‌ست پێبكه‌ینه‌وه، واتا هیچ شتێكى وانه‌كرا، چه‌ند سیناریۆیه‌كه ناتوانم باسى بكه‌م، ئه‌وكاته‌ى بۆمان به‌دیاركه‌وت كه‌ى ده‌ست پێده‌كه‌ین، ئه‌وكات قسه‌ى له‌سه‌ر خوله‌كه ده‌كه‌ین، به‌ڵام ئێمه ئاماده‌ین و ته‌نها پێویستمان به‌ڕێنماییه‌كانى حكومه‌ته”.\n“نزیكه‌ى له‌نیوه زیاترن كه‌ده‌یانه‌وێ خوله‌كه هه‌ڵبوه‌شێته‌وه”\nپرسیاری (SNN Sport): یانه‌كان زۆرینه‌یان له‌گه‌ڵ كام بژارده دان؟\n-د.ئه‌حمه‌د كۆچه‌ر:” یانه‌كان نزیكه‌ى له‌نیوه زیاترن كه‌ده‌یانه‌وێ خوله‌كه هه‌ڵبوه‌شێته‌وه و هه‌شیانه نه‌خێر ده‌ڵێت من بۆندم كردووه له‌گه‌ڵ یاریزانان و قه‌رزم كردووه و له‌گه‌ڵ ئه‌وه‌دام به‌رده‌وامى پێبدرێت، به‌ڵام كێشه‌ى زۆر گه‌وره‌تریش هه‌یه، زۆربه‌ى یانه‌كان سه‌ر به‌وه‌زاره‌ته‌كانن، خۆتان ئاگادارن قه‌یرانى داریی له‌عێراق چۆن سه‌ریهه‌ڵداوه، ته‌نها وه‌زاره‌تى نه‌فت چوار یانه‌ى هه‌یه، ئه‌م یانانه‌ش كێشه‌ى ناوخۆیی و بۆندى یاریزانه‌كانیان هه‌یه”.\n“فیفا به‌ڵێنى پێداین كه‌پاڵپشتى دارایی باشمان بكات”\nپرسیاری (SNN Sport): حكومه‌تى عیراق تاچه‌ند هاوكارتان ده‌بێ له‌لایه‌نى دارایی بۆ ته‌واوكردنى خوله‌كه؟.\n-ئه‌حمه‌د كۆچه‌ر:” هه‌رشتێك فه‌رمانگه یان دامه‌زراوه‌یه‌ك بێ و دابمه‌زرێ و نوێ بێت، ده‌بێ واژووى لاى حكومه‌ت هه‌بێت، ده‌بێ ئاراسته‌كردنى نوسراوى بۆ لایه‌نه په‌یوه‌ندیداره‌كان هه‌بێت، بۆ كاره كارگێڕییه‌كان هێشتا نه‌چوینه‌ته ناو ورده‌كاریی ئه‌و بابه‌ته‌وه، چونكه زۆر شایسته‌ى دارایی تر هه‌یه، له‌وانه شایسته‌ى سه‌رجه‌م هه‌ڵبژارده‌كانى عێراق، هه‌مووى هه‌تا ئێستا مووچه‌ى وه‌رنه‌گرتووه، خۆتان ده‌زانن ئه‌و كێشانه‌ى له‌یه‌كێتى تۆپى پێ روویدا، كێشه‌ى زۆربوون، به‌ره‌به‌ره دێینه سه‌رئه‌وه‌ش، حكومه‌تیش وه‌كو وه‌زیرى وه‌رزش و لاوان ئێمه پێش ماوه‌یه‌ك په‌یوه‌ندیمان پێوه‌كرد و وتى به‌هه‌رجۆرێك بێ من ئاماده‌م، یه‌كێتى نێوه‌ده‌وڵه‌تى تۆپى پێ/ فیفا به‌ڵێنى پێداین كه‌پاڵپشتى دارایی باشمان بكات، هه‌روه‌ها یه‌كێتى تۆپى پێى ئاسیا-ش”.\n“كاتانیچ پابه‌نده به‌ته‌واوكردنى ئه‌ركى خۆى و هاریكارمانه”\nپرسیاری (SNN Sport): له‌گه‌ڵ سریچكۆ كاتانیچ-ى راهێنه‌ر و ستافه‌كه‌ى گه‌یشتنه چ ده‌رئه‌نجامێك؟.\n-د.ئه‌حمه‌د كۆچه‌ر: سه‌باره‌ت به‌ڕاهێنه‌رى هه‌ڵبژارده‌ى عیراق و ستافه‌كه‌ى كه له چوار كه‌س پێكهاتوون، ئێمه پێش ماوه‌یه‌ك له‌كۆبوونه‌وى دووه‌ممان ده‌ستكارى لیژنه‌كانمان كرد و هه‌ڵمانوه‌شانده‌وه، به‌ڵام بڕیارماندا ده‌ستكارى ستافى هه‌ڵبژارده‌كانى عێراق نه‌كه‌ین، له‌هه‌موو ئاسته‌كاندا ئه‌نجامه‌كانیان دیاره و پێویست ناكات، كاتانیچ یه‌كێكه له‌ڕاهێنه‌ره باشه‌كان و بڕیارماندا خۆى و ستافه‌كه‌ى بمێننه‌وه، به‌خۆشحاڵییه‌وه كاتانیچ هه‌رخۆى سه‌باره‌ت به‌كه‌م كردنه‌وه‌ى بۆنده‌كه‌ى هاته‌پێش و داوامان لێكرد له‌زۆر شت لێمان خۆشبێت تا ئێمه‌ش بتوانین له‌گه‌ڵیدا به‌رده‌وام بین، من و دكتۆر شامل كامل له‌گه‌ڵ به‌ڕێز باسل گۆرگیس له‌گه‌ڵ كاتانیچ له‌گفتوگۆداین و ئینشاڵڵا ده‌گه‌ینه ئه‌نجامێك، ئه‌وكات له‌ڕێگه‌ى راگه‌یاندنى خۆمان بڵاوى ده‌كه‌ینه‌وه، به‌ڵام كاتانیچ پابه‌نده به‌ته‌واوكردنى ئه‌ركى خۆى و هاریكارمانه بۆ كه‌مكردنه‌وه‌ى بۆنده‌كه‌ى و هیچ ناكۆكیشمان له‌سه‌ر پاره نیه”.\n“كۆبوونه‌وه‌ى هه‌ڵبژارده‌كه له‌هیچ شوینێك ناكرێ”\nپرسیاری (SNN Sport): هه‌ڵبژارده‌ى عێراق به‌م نزیكانه ده‌ست به‌ئاماده‌كارییه‌كانى بۆ پاڵاوتنه‌كانى مۆندیال ده‌كاته‌وه؟\n-د.ئه‌حمه‌د كۆچه‌ر: كۆبوونه‌وه‌ى هه‌ڵبژارده‌ى عێراق-یش هه‌رپه‌یوه‌ندى به‌م بارودۆخه‌وه هه‌یه، خۆتان ده‌زانن ده‌بێت هه‌ڵبژارده‌کە له‌عێراق مه‌شق و راهێنان بكات، به‌ڵام من بچمه توركیاش هه‌ر هه‌مان شته، له‌ئێستادا كۆبوونه‌وه‌ى هه‌ڵبژارده‌كه له‌هیچ شوێنێك ناكرێ و هه‌ر شاره‌ى رێنمایی و ئاسایشى خۆى هه‌یه، چونكه ئێستا یه‌كێك له‌كێشه گه‌وره‌كان ئه‌وه‌یه تۆ ناتوانى له‌شارێك بچیته شارێكى تر، چۆن یاریزان كۆده‌كه‌یته‌وه”.\n“لابردنی پارێزبەندی لەسەر سۆران عومەر نایاساییە”\nداعش زنجیره‌یەك په‌لامار و هێرش له سنوورى خانه‌قین ئه‌نجامده‌دات


ڕاپۆرتی بەڕێوە چوونی ڕێو ڕەسمی ڕێزگرتن لە هاوڕێی گیانبەختکردوو سەلاح سەفەری لە وڵاتی نۆروێژ\nبە داخ و پەژارەیەکی زۆرەوە ئێوارەی ڕۆژی ٩ لە سەر ١٠ی مانگی ٤ هاوڕێ سەلاح سەفەری ئەندامی دڵسۆزی کۆمەڵە و ئەندامی چالاکی کۆمەڵەی لاوانی ڕۆژهەڵات لە نۆروێژ. لە ماڵەکەی خۆی لە شاری ئۆسلۆ بە هۆی وەستانی دڵ ماڵ ئاوایی لە ژیان کرد.\nبۆ ڕێز گرتن لە یاد و بیرەوەری و لە خۆ بردووییەکانی هاوڕێ سەلاح سەفەری، لە سەر بانگەوازی کۆمیتەی کۆمەڵە لەو وڵاتە و بە هاوکاری هاوڕێیانی تەشکیلاتی کۆمەڵە لە نۆروێژ ڕۆژی شەمە ڕێکەوتی ٢٠ی مانگی ٤ ڕێو ڕەسمێکی بەشکۆ بە ئامادەبوونی نوێنەرانی ژمارەیەک حیزب و ڕێکخراوی سیاسی و کۆمەڵێک کەسایەتی سەر بەخۆ و ژمارەیەکی بەرچاو لە هاوڕێیانی کۆمەڵە، لە شارۆچکەی ڕێئالینگێن بەڕێوە چوو.\nسەرەتا هاوڕێ مەنسوور سۆفی وەک بەڕێوە بەری ڕێوڕەسمەکە، بەخێرهاتنی ئامادەبوانی کرد و دواتر ڕێو ڕەسم بە سروودی بانگەواز سروودی فەرمی کۆمەڵە دەستی پێکرد و پاشان خولەکێک بێدەنگی بۆڕێز گرتن لەیادی هاوڕێ سەلاح و سەرجەم گیانبەختکردوانی ڕێبازی کۆمەڵە و ڕزگاری کوردستان ڕاگەیاندرا، هاوڕێی هونەرمەند، شٶڕش مەریوانی بە سروودی پەلکی داری شادی گشتین بێدەنگییەکەی شکاند، دواتر هاوڕێی بەڕێوە بەر ژیان نامەی هاوڕێ سەلاح سەفەری خوێندەوە، هاوڕێ فواد نەغەدەئەندامی کۆمیتەی کۆمەڵە لە نۆروێژ بە نوێنەرایەتی کۆمیتە و سەرجەم هاوڕێیانی کۆمەڵە پەیامی تەشکیلاتی کۆمەڵەی لە نۆروێژ خوێندەوە، لە درێژەدا هاوڕێ ئیبراهیم کۆنەپۆشی بە نوێنەرایەتی کۆمیتەی دەرەوەی وڵات وتەیەکی کورتی پێشکەش بە ئامادەبوان کرد. بەڕێز کاک مەنسوور عەزیزی بە نوێنەرایەتی تەشکیلاتی حیزبی دینوکراتی کوردستانی ئێران لە نۆروێژ پەیامی هاوخەمی خوێندەوە، دواتر بەڕێز کاک ئاسۆ موحەمەد کوردستانی لە لایەن ئەنجومەنی بزووتنەوەی گۆڕان لە نۆروێژ پەیامێکی پێشکەش کرد، هاوڕێ هیوا خورەند ئەندامی کۆمیتەی دەرەوەی کۆمەڵەی لاوانی ڕۆژهەڵات بە نوێنەرایەتی کۆمەڵەی لاوان لە دەرەوەی وڵات پەیامێکی پێشکەش کرد، پاشان بە ویدۆ کورتەیەک کە هاوڕێ ئاسۆ قادری لە سەر ژیانی هاوڕێ سەلاح ئامادەی کردبوو نیشان ئامادەبوان درا، لە کۆتاییدا هاوڕێ سۆران مەحموودی پەیامی سوپاس و پێزانینی بنەماڵەی هاوڕێ سەلاح سەفەری پێشکەش بە ئامادەبوان کرد، شایانی باسە هاوڕێیانی گرووپی سروودی کۆمەڵە لە نۆروێژ چەندین سروودی شۆڕشگێڕانەیان پێشکەش کرد\nکۆمەڵێک بروسکەی هاوخەمی بە دەست بەڕێوەبرانی ڕێو ڕەسم گەیشت کە بریتی بوون لە:\nپارتی دیموکراتی کوردستان ڕێکخراوی ئۆسلۆ\nبە ناوی کۆمیتەی کۆمەڵە وسەرجەم کادر وئەندامان ودۆستانی کۆمەڵە لەنۆروێژ سوپاس و پێزانینی خۆمان ئاراستەی هەموو ئەوبەڕێزانە ئەکەین کە لە ڕێو ڕەسم ئامادەبوون، پەیامی هاوخەمیان بۆ ناردوین یان بە هەر شێوازێک بۆیان کراوە هاوڕێ و هاوکارمان بون و یارمەتییان داوین وهاوخەمیان دەر بڕیوە.\nڕێو ڕەسمی ڕێز گرتن لە هاوڕێ سەلاح ، پاش چەند کاتژمێر لە کەشێکی شۆڕشگێڕانە و هاوڕێیانەدا کۆتایی پێهات.


سلێمانی... نرخی ئەمپێری مۆلیدە ئەهلییەکان بۆ مانگی ئاب دیاریکرا\nقائیمقامییەتی سلێمانی نرخی مۆلیدە ئەهلییەکانی بۆ مانگی (٨)ی ئابی دیاریکرد، نرخی هەر كاتژمێرێك ئەمپێری كارەبای مۆلیدەی ئەهلی لە مانگی ئاب (٣٩) دینار دەبێت، هاوكات خشتەی پێدانی كارەبای مۆلیدە ئەهلییەكان لە سنوری پارێزگای سلێمانی بۆ مانگی ئەیلول دیاریكرا.\nقائیمقامییەتی قەزای مەڵبەندی سلێمانی نرخی ئەمپێری مۆلیدە ئەهلییە کانی بۆ مانگی (٨- ٩) بڵاوکردەوە، نرخی كاتژمێرێك ئەمپێری مۆلیدەی ئەهلی بۆ مانگی ئاب بە (٣٩) دینار دیاریكرا، و موەلیدەكانیش بەتێكڕایی لەنێوان (٢٥٠) بۆ (٢٦٥) كاتژمێر كاریان كردووە، بەوەش نرخی یەك ئەمپێر كارەبا لە نێوان (٩) هەزار و (٧٥٠) بۆ (١٠) هەزار و (١٠٠) دینار دەبێت، واتە نرخی ئەمپێڕێك لە گەرەكێك بۆ گەرەكێكی تر جیاوازە.\nئاماژە بەوەشکراوە، خشته‌ی پێدانی كاریبای مۆلیده له مانگی ئه‌یلول، له‌كاتی بڕانی كاره‌بای نیشتمانی پێویسته مۆلیده ئه‌هلییه‌كان كاره‌با بۆ هاوڵاتیان دابین بكه‌ن، جه‌خت له‌و خاڵە كراوه‌ته‌وه پێویستە پاش كوژانەوەی كارەبای نیشتمانی (١٠) خولەك زیاتر بەسەر دابینكردنی كارەبای مۆلیدە تێنەپەرێت ، بەپێچەوانەوە، سەرپێچیكار رووبەرووی یاسا دەكرێتەوە.\nبه‌مه‌به‌ستی دیاریكردنی نرخی كاره‌بای مرلیده ئه‌هلییه‌كان ئه‌مڕۆ دووشه‌ممه ٢ی ئەیلولی ٢٠١٩ ئاوات محه‌مه‌د، قائیمقامی سلێمانی له دیوانی قائیمقامیه‌تی سلێمانی له‌گه‌ڵ نوێنه‌ری به‌ڕێوه‌به‌رایه‌تییه‌كانی دابه‌شكردنی كاره‌با، ئاسایشی ئابووری، چاودێری بازرگانی و لیژنه‌ی مۆلیده ئه‌هلییه‌كانی سه‌ربه‌لیژنه هاوبه‌شه‌كانی قائیمقامیه‌تی سلێمانی كۆبووه‌و.


کوردیپێدیا - موزەفەر حوسێن حەمەدئەمین مەحمود خۆشناو\n✌ موزەفەر حوسێن حەمەدئەمین مەحمود خۆشناو | پۆل: شەهیدان | زمانی بابەت: 🏳 کوردیی ناوەڕاست\nموزەفەر حوسێن حەمەدئەمین مەحمود خۆشناو\n(1971/ هەولێرهەولێر – بزووتنەوەی ئیسلامیبزووتنەوەی ئیسلامی)، لە ڕێکەوتی (11-09-1991)دا لەلایەن سوپا و ئەمنی ڕژێم لە هەولێر دەستگیر کراو دواتر گوللە باران کراوە.\n#هەولێر | #بزووتنەوەی ئیسلامی |\n1. 👁 11-09-1991\n📅 رۆژی کۆچی دوایی: 11-09-1991\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 11 2017 10:46AM باشترکراوە


یاسای چاكسازی و خانه‌نشینی ره‌تكرایه‌وه 2018-03-04\nجه‌عفه‌ر ئیبراهیم، جێگری سه‌رۆكی په‌رله‌مانی كوردستان، رایگه‌یاند، سه‌رۆكایه‌تی په‌رله‌مانی كوردستان یاسای چاكسازی و خانه‌نشینی ره‌تكردووه‌ته‌وه‌و ده‌ینێرێته‌وه ناو هۆڵی په‌رله‌مانی كوردستان.\nئه‌مڕۆ یه‌كشه‌ممه پاش ئه‌وه‌ی ژماره‌یه‌ك فراكسیۆنی ناو په‌رله‌مانی كوردستان، یاداشتێكیان ئاراسته‌ی سه‌رۆكایه‌تی په‌رله‌مانی كوردستان كرد، پاشتر هه‌ر یه‌كه له جێگری سه‌رۆكی په‌رله‌مان و سكرتێری په‌رله‌مانی كوردستان، له كۆنگره‌یه‌كی رۆژنامه‌وانیدا رایانگه‌یاند: "به‌هۆی ئه‌وه‌ی سه‌رنج و نیگه‌رانی له‌سه‌ر چه‌ند بڕگه و مادده‌یه‌كی یاساكه هه‌یه، بۆیه بڕیارمانداوه یاساكه ره‌تكه‌ینه‌وه‌و جارێكی دیكه له‌ناو هۆڵی په‌رله‌مانی كوردستان پێداچوونه‌وه‌ی بۆ بكه‌ین".\nبێگه‌رد تاڵه‌بانی سكرتێری په‌رله‌مانی كوردستان گووتی، "پێداچوونه‌وه به كۆی یاسای چاكسازی و خانه‌نشینی ده‌كه‌ین و به یاسا رێنماییه‌كان جێگیر ده‌كه‌ین".\nهه‌ر له‌و كۆنگره رۆژنامه‌وانییه‌دا گرته ڤیدیۆییه‌كی كاتی ده‌نگدان له‌سه‌ر یاساكه نیشاندارا كه ژماره‌یه‌ك له‌و كه‌سانه‌ی ئێستا وه‌ك "بانگه‌شه‌ی سیاسی" دژی یاساكه وه‌ستاونه‌ته‌وه ده‌نگیان له‌سه‌ر داوه.\nجێگری سه‌رۆكی په‌رله‌مان یاساكه‌ی به گرنگ ناوبرد و گووتی، "پێده‌چێت دوای پشووی په‌رله‌مان پێداچوونه‌وه به یاساكه‌دا بكرێت".\nرۆژی 28/2/2018 په‌رله‌مانی كوردستان، یاسای چاكسازی و خانه‌نشینی په‌سه‌ندكرد، به‌ڵام دوای بڵاوبوونه‌وه‌ی ناوه‌ڕۆكه‌كه‌ی، نیگه‌رانی و ناڕه‌زایی لێكه‌وته‌وه‌و چه‌ند لایه‌نێكی سیاسیش كردیانه كاڵایه‌ك بۆ ریكلام و بانگه‌شه‌ی سیاسی. وه‌ك ئه‌وه‌ی له كۆنگره رۆژنامه‌وانییه‌كه‌دا ئاماژه‌ی پێدرا.


ئه‌سپرین ئه‌گه‌رى تووشبوون به شێرپه‌نجه‌ى په‌نكریاس كه‌م ده‌كاته‌وه\nئه‌سپرین ئه‌گه‌رى تووشبوون به شێرپه‌نجه‌ى په‌نكریاس كه‌م ده‌كاته‌وه\nلێكۆلینه‌وه‌یه‌كى تازه‌ى پزیشكى ئاشكراى كردووه ، كه پابه‌ندبوون به خواردنى حه‌بی ئه‌سپرین ، به شێوه‌یه‌كى گه‌وره ئه‌گه‌رى تووشبوون به شێرپه‌نجه‌ى په‌نكریاس و نه‌خۆشیه‌كانى دڵ كه‌م بكاته‌وه .\nتوێژه‌ران ده‌لێن" خواردنى ئه‌سپرین به‌شێوه‌یه‌كى به‌رده‌وام ، ئه‌گه‌رى تووشبوون به شێرپه‌نجه‌ى په‌نكریاس به رێژه‌ى 29% كه‌م ده‌كاته‌وه ، له‌گه‌ل كه‌مكردنه‌وه‌ى مه‌ترسی تووشبوون به چه‌ند نه‌خۆشیه‌كى ڕۆماتیزمى .\nبه‌پێی سه‌رچاوه‌كانى هه‌وال ، به‌كارهێنانى ئه‌سپرین به‌لایه‌نى كه‌مه‌وه له مانگێكدا یه‌كجار په‌یوه‌ندى به كه‌مكردنه‌وه‌ى مه‌ترسی شێرپه‌نجه‌ى په‌نكریاسه‌وه هه‌یه .\nدكتۆر شیانگ لین تان كه دكتۆراى له بوارى پزیشكیدا به‌ده‌ستهێناوه ، له‌گه‌ل هاوكارانى له مایو كلینیك له روچسته‌رى ویلایه‌تى مینیسوتاى ئه‌مریكى ده‌لێن" ئه‌مه یه‌كه‌مین لێكۆلینه‌وه‌یه كه ئه‌م ئه‌نجامانه ئاشكرا ده‌كات ، وه هانده‌رێك نیه بۆ زیاتر بلاوبوونه‌وه‌و به‌كارهێنانى ئه‌سپرین بۆ ئه‌م مه‌به‌سته .\nلێكۆلینه‌وه‌كه له‌سه‌ر 904 كه‌سى تووشبوو به شێرپه‌نجه‌ى په‌نكریاس ئه‌نجام دراوه ، وه له‌گه‌ل 1224 نه‌خۆش به‌راورد كراون ، دواتر ده‌ركه‌وتووه كه ئه‌وانه‌ى حه‌بی ئه‌سپرینیان به‌كارهێناوه به‌لایه‌نى كه‌مه‌وه له مانگێكدا یه‌كجار ، ئه‌وا به‌رێژه‌ى 26% مه‌ترسی تووشبوون به شێرپه‌نجه‌ى په‌نكریاس له‌سه‌ریان كه‌م بووته‌وه ، له‌چاو ئه‌وانه‌ى به‌شێوه‌یه‌كى به‌رده‌وام ئه‌سپرینیان به‌كارنه‌هێناوه .\nجێی باسه لێكۆلینه‌وه‌یه‌كى پێشووترى ئه‌مریكى ، ده‌ریخستبوو كه ئه‌سپرین مه‌ترسی تووشبوونى ئافره‌تان به شێرپه‌نجه‌ى په‌نكریاس به رێژه‌ى 43% كه‌م ده‌كاته‌وه ، پاش ئه‌وه‌ى چاودێرى كومه‌له ئافره‌تێكیان كردبوو .


له‌نێوان زیانه ماددی و مه‌عنه‌وییه‌كاندا - 29 March 2009 - نووسینه‌كانی كۆشان عه‌لی و ئه‌وانه‌ش كه له‌سه‌ری نووسراوه - كۆشان .. سه‌كۆی هه‌مووان\nسه‌ره‌كی » 2009 » March » 29 » له‌نێوان زیانه ماددی و مه‌عنه‌وییه‌كاندا\nله‌نێوان زیانه ماددی و مه‌عنه‌وییه‌كاندا\nكۆشان عه‌لی / ژیان به‌شێوه‌یه‌كی گشتی پێكهاتووه له دوو به‌شی بنه‌ڕه‌تی. یه‌كێكیان به‌شه ماددیه‌كه‌مان، كه خۆی له‌و بوارانه‌دا ده‌بینێته‌وه كه به‌چاوی سه‌رمان ده‌یبینین، یان له‌ڕێگه‌ی هه‌سته‌كانی بیستن و بۆن كردن و ده‌ست لێدانه‌وه هه‌ستی پێ ده‌كه‌ین.. وه‌كو گشت دروست كراوه‌كان هه‌ر له زه‌وی و ئاسمانه‌كان و گیانداره‌كان و مرۆڤه‌كان و جه‌سته‌ی خۆمان كه له هه‌موو شتێك لێمانه‌وه نزیكتره. به‌شێكیتر له پێكهاته‌ی ژیانمان بریتیه له لایه‌نی مه‌عنه‌وی، واته ئه‌و شتانه‌ی كه به‌چاو و هه‌سته‌وه‌ره‌كانمان ناتوانین ده‌ركی پێبكه‌ین، وه‌كو كات و ته‌مه‌ن و خۆشی و خه‌م و ئازارو......تاد.\nئه‌وه‌ی لێره‌وه ئه‌مه‌وێ بۆ تۆی خوێنه‌ری بخه‌مه‌ڕوو گرنگی ئه‌م دوو پێكهاته‌ی ژیانه، ئه‌ویش به‌و پرسیاره‌ی كه ئایا كام له‌م دووانه گرنگترو بنه‌ڕه‌تترن له ژیاندا؟ ئایا ژیان بێ ماددیه‌ت یان بێ مه‌عنه‌ویه‌ت ده‌ڕوات؟\nبێگومان هیچ كام له‌م دوو بنه‌ڕه‌ته‌ی ژیان بێ یه‌كتر هه‌ڵناكه‌ن، به‌ڵكو هه‌ردووكیان ته‌واوكه‌ری یه‌كترن، به‌ڵام پێویسته لێره‌دا دان به‌وه‌دا بنێین كه لایه‌نی مه‌عنه‌وی ژیان ماددیه‌ته‌كه‌ی له‌سه‌ر وه‌ستاوه نه‌ك به پێچه‌وانه‌وه. بۆنمونه گه‌ر كات نه‌بێت ژیان به‌ته‌واوی مانایه‌وه ئه‌وه‌ستێت، یان گه‌ر مرۆڤ غه‌م یان خۆشی له‌ژیاندا نه‌بینێت وه‌كو ئه‌وه‌یه گه‌مه‌یه‌كی زۆر بێ مانا له‌ژیانا بكات، چونكه گه‌ر باشترین ژیانیشی هه‌بێت هیچ خۆشیه‌كی لێ نه‌بینێت چ سوودی بۆی هه‌یه؟! به‌ڵكو هه‌موو هه‌وڵه‌كانی بۆ تێركردنی لایه‌نی مه‌عنه‌وی خۆیه‌تی، ئه‌ویش دووباره به‌هاوكاری لایه‌نه مه‌عنه‌ویه‌كه، بۆنمونه مرۆڤ ئه‌یه‌وێت خۆی به‌خته‌وه‌ر بكات گه‌ر له‌ڕووی ماددیه‌وه هه‌وڵبدات، مه‌به‌ستی تێركردنی لایه‌نی مه‌عنه‌ویه‌تی، به‌مه‌ش پێویستی به یارمه‌تی لایه‌نی مه‌عنه‌ویه‌كه ئه‌بێت كه كاته..\nبه‌ڵام به‌داخه‌وه مرۆڤه‌كان چونكه چاویان زۆرجار به‌سه‌ر عه‌قڵیاندا ده‌سه‌ڵاتداره، وای كردووه مرۆڤه‌كان زیاتر گرنگی به‌لایه‌نه ماددیه‌كه بده‌ن، كه ئه‌مه‌ش به‌شێوه‌یه‌كی به‌رچاو له‌ژیانی خۆمان و ده‌وروبه‌ره‌كه‌ماندا ڕه‌نگی داوه‌ته‌وه. مرۆڤ هه‌موو ته‌مه‌نی له‌پێناو بڕێك پاره‌و پولدا سه‌رف ده‌كات، به‌ڵام دواجار هه‌ر به‌خته‌وه‌ریش نابێت!! چونكه به‌خته‌وه‌ری له پاره‌و پوله‌كه‌دا ده‌بینێته‌وه، له‌كاتێكدا ئه‌وه به‌خته‌وه‌ریه كه له‌ناخی هه‌مووماندا وه‌كو دره‌ختێك ڕه‌گی داكوتاوه، هه‌ندێكمان ئه‌توانین بیبینین و زیاتر گه‌شه‌ی پێ بده‌ین و نه‌هێڵین زیاتر بپوكێته‌وه، كه ئه‌ویش به چاوێكی جیاواز له‌چاوه‌كه‌ی خۆمان ئه‌توانین بیبینین، به‌وه‌ی مرۆڤ خۆی دڵنیایی بێت به‌و بڕه له (ته‌مه‌ن، سامان، هاوڕێ....تاد) كه هه‌یه‌تی. وه هه‌ندێكی ترمان به نازانیاری خۆمان دره‌ختی به‌خته‌وه‌ری ناخمان سیس ئه‌كه‌ین و ئه‌یپوكێنینه‌وه، چونكه ناخمان هه‌میشه قوربانی ده‌ره‌وه‌ی ماددی ده‌كه‌ین، له‌كاتێكدا ده‌ریای ناخمان زۆر به‌رفراوان و بێ بنتره له‌م جیهانه ته‌نگ و بڕاوه‌و كورت خایه‌نه‌و، ئه‌مه‌ش واده‌كات ناخمان ته‌واو بێ ئومێد بێت له‌و سنووردایه‌ی ده‌ره‌وه‌مان. ئه‌وه‌ی باسم كرد بۆ لایه‌نه مه‌عنه‌ویه‌كانیی تریش به‌هه‌مان شێوه ڕاسته.\nلێره‌وه ئه‌مه‌وێت بچمه‌سه‌ر بابه‌تێكی تر كه مه‌به‌ستی نوسینه‌كه‌مه، ئه‌ویش خه‌مخواردنی ئێمه‌یه به له‌ده‌ست دانی لایه‌نه ماددیه‌كانی ژیانمان، به‌گشت بوارو پێكهاتنه‌كانیه‌وه. ئه‌م پرسیاره‌ت لێ ده‌كه‌م: ئایا تۆ پێت وایه زیانه ماددیه‌كان ترسناكترن یان زیانه مه‌عنه‌ویه‌كان؟ له ڕاستیدا ئه‌و زیانانه‌ی له‌ڕووی ماددیه‌وه ده‌كرێن مرۆڤ گه‌ر هه‌وڵبدات ئه‌توانێت به هه‌ر ڕێگه‌یه‌ك بێت پڕی بكاته‌وه، مرۆڤێك كه چاوه‌كانی لاواز ده‌بێت ئه‌توانێت له‌ڕێگه‌ی چاویلكه یان ئه‌نجامدانی نه‌شته‌رگه‌ری پێویسته‌وه چاوه‌كانی بێنێته‌وه ئاستی پێویست، یان كه له بازرگانیه‌كدا گه‌ر زیانێكی زۆر گه‌وره‌ش بكات پاش هه‌وڵدان خۆی ئه‌توانێت خۆی پڕی بكاته‌وه. به‌ڵام ئێمه له‌گه‌ڵ ڕوودانی یه‌كێك له‌م زیانانه یان زیانی تریش غه‌م و ئازارێكی زۆر ده‌خۆین، هه‌ندێ جار ژیانمان زۆر لێ تاڵ ده‌بێت و، ته‌واو بێ ئومێدی و بێزاری ڕوومان تێده‌كات. بێگومان تۆش یه‌كێكیت له‌وانه‌ی كه ئه‌م حاڵه‌ته به‌سه‌رتدا هاتووه، ئه‌توانیت هه‌موو ئه‌و دیمه‌نانه‌ی ژیانی پێشووت بیر خۆت بخه‌یته‌وه.. له‌كاتێكدا ئه‌م زیانه ماددیانه له‌به‌رامبه‌ر زیانه مه‌عنه‌ویه‌كانه‌وه شتێكی ئه‌وتۆ نین، ئه‌م پرسیاره‌تان لێ ئه‌كه‌م ئایا ئه‌توانین زیانه مه‌عنه‌ویه‌كان وه‌كو زیانه ماددیه‌كان قه‌ره‌بوو بكه‌ینه‌وه؟ بێگومان نه‌خێر. چونكه به‌شێكی زۆر له زیانه مه‌عنه‌ویه‌كان ئه‌ڕۆن و له‌یه‌ك له‌حزه‌دا هه‌رگیز ناگه‌ڕێنه‌وه. كات و ته‌مه‌نی ئێمه یه‌كێكه له هه‌ره به‌نرخترین به‌خششه مه‌عنه‌ویه‌كانی په‌روه‌ردگارمان بۆ ئێمه، ئه‌بێت دان به‌وه‌دا بنێین كه ئه‌شێكی زۆر له‌ئێمه تائێستا ته‌واو قه‌درو ڕێزی كاته‌كانمان نه‌زانیوه، كه‌من ئه‌و كه‌سانه‌ی بۆ ئه‌و كات و ته‌مه‌نه‌ی له‌ژیانیان ڕۆیشتووه فرمێسك و ئه‌سرینی په‌شیمانی و ئازار بێته چاوه‌كانیانه‌وه!! ئێمه گه‌ر چركه‌یه‌ك له ته‌مه‌نمان بڕوات هه‌رگیز ناگه‌ڕێته‌وه‌و ناتوانین به هه‌موو ماددیه‌تی ئه‌م ژیانه ئه‌و چركه‌یه بگه‌ڕێنینه‌وه، ئایا ئه‌توانین؟\nئه‌مه‌ی پێشوو بیرخستنه‌وه‌یه‌كی كورت بوو بۆ ئێوه‌و خۆم تاچیتر مانای به‌خته‌وه‌ری له‌وه‌دا نه‌بینینه‌وه كه مادده‌مان هه‌بێت، و خه‌م و ئازار به لایه‌نی ماددی ژیانه‌وه نه‌خۆین، و زیاتر ڕێز له لایه‌نه مه‌عنه‌ویه‌كه‌ی ژیان بگرین كه بنه‌ڕه‌تی ژیانه، بۆئه‌وه‌ی ژیانێكی پڕ ئاسووده‌یی و به‌خته‌وه‌ری بۆ خۆمان و ده‌وروبه‌رمان بێته‌بوون، كه ئه‌مه‌ش مانای بنه‌ڕه‌تی ژیانمانه وه له‌مێژه لێی بێ ئاگاین و نه‌مان زانیوه، یان زانیومانه‌و پێویسته بیری خۆمانی بخه‌ینه‌وه‌و به‌ڕابردووماندا بچینه‌وه.\n* ئه‌م وتاره له ژماره (155)ی ڕۆژنامه‌ی (داهێنان)دا بڵاوكراوه‌ته‌وه.\nCategory: بابه‌ته‌كانی كۆشان عه‌لی | Views: 464 | Added by: 2Koshan | پله دانان 0.0/0 | - Rate -ExcellentGoodNot badBadAwful


📅 10-01-2018 رێکەوت و رووداو (کڕۆنۆلۆژیا)\n📅 کاتی تۆمارکردن Jan 10 2018 12:00AM\nباکووری کوردستان - بڕیاردرا، کە سەلاحەدین دەمیرتا [ زۆرتر... 👁] ✖ ✖ 4 7 ✔ 99% ✍ هـ.ب. 1/10/2018 12:00:00 AM\n📊 زیاتر لە 3 هەزار زیندانی یاسای لێبوردنی گشتی دەیانگرێتەوە ئامار و راپرسی\n📅 کاتی تۆمارکردن Jan 10 2018 12:57PM\n👁 ئەم بابەتە 2,443 جار بینراوە\nدواڕۆژ، نوسینگەی هەولێر لیژنەی دادگاکان و لایەنە [ زۆرتر... 👁] ✖ ✖ ✖ 0 1 ✔ 89% ✍ س.ئـ. 1/10/2018 12:57:02 PM\n📊 ڕاپەڕین؛ بەکارهێنەرو بازرگانیکردن بەمادەی هۆشبەر زیادیکردووە ئامار و راپرسی\n📅 کاتی تۆمارکردن Jan 10 2018 12:59PM\n👁 ئەم بابەتە 2,591 جار بینراوە\nدواڕۆژ، محەمەد مستەفا بەگوێرەی ئاماری ساڵانەی ئاس [ زۆرتر... 👁] ✖ ✖ ✖ 0 1 ✔ 93% ✍ س.ئـ. 1/10/2018 12:59:07 PM\n| کاتی ئافراندنی لاپەڕە: 1.484 چرکە!


یاساکانی سێکس لەنێو داعش\nلەلایەن بێستون عوسمان 11/12/2014\nرێکخراوی داعش نامیلکەیەکی بڵاوکردەوە کە یاسا و رێساکانی ئەو رێکخراوە بۆ ژیانی سێکسی چەکدارەکانی لەخۆدەگرێت.\nلە نامیلکەکەی داعشدا کە لەلایەن دەزگای لێکۆڵینەوەی میدیایی رۆژهەڵاتی ناوەڕاست لە ئەمریکا MEMRI یەوە ئاشکراکراوە، فەتوا دەدرێت بۆ چەکداران کە لەگەڵ بە کۆیلەگرتنی کچان، پەیوەندی سێکسیان لەگەڵ بکرێت بۆ لابردنی پەردەی کچێنییان. هاوکات رێگەدەدرێت یەک چەکدار دوو خوشک بە کۆیلەبگرێت، بەڵام نابێت لە یەک کاتدا سێکس لەگەڵ هەر دووکیان بکات.\nبە پێی لێکدانەوەیەکی پسپۆڕانی MEMRI ، ئەم دەستەواژەیە مانای ئەوەیە چەکدارانی داعش پەیوەندی سێکسی لەگەڵ چەند ژنێکدا لە یەک کاتدا دەکەن، بۆیە بە پێوسیتی دەزانن سێکسکردن لەگەڵ دوو خوشک لە یەک کاتدا قەدەخە بکەن.\nلە بەشێکی دیکەی نامیلکەکەدا هاتووە کە ئەگەر بە کۆیلە گیراوەکە ژن بوو، نابێت پەیوەندی سێکسی لەگەڵ بکرێت هەتا رەحمی پاک نەکرێتەوە، بەڵام روون نییە مەبەستیان لە پاککردنەوەی رەحم چییە.\nیاساکانی سێکس لە داعشدا هاوکات ژنە کۆیلەکان بە موڵکی خاوەنەکانیان دەزانێت و ئاماژە بەوە دەکات کە لەگەڵ مردنی خاوەنەکانیان وەک میراتی بۆ کوڕەکانیان دەمێننەوە.\nنامیلکەکەی داعش لە لایەن چاپخانەی الحماقی رێکخراوەکەوە چاپکراوە و رۆژی 3-12-2014 بەسەر چەکداراندا دابەشکراوە.\n0 0 عەلی | 11/12/2014\nهاورێیان مەبەست لە پاککردنەوەی رەحم ئەوەیە دەرکەوێت ئەو ژنە دووگیانە یان نا ؟ بۆ ئەوەش ئیسلامی ٩٠ رۆژ حەدی داناوە و خۆیان حدیەی پیدەلین.\n1 0 جەمال | 11/12/2014\nداوەشێن بۆ خۆتانو ڕسگۆیتان ئەو وێنەیە هی شانۆگەریەکی سەرجادەیە لە لەندەن کە کوردەکانی تاراوگە کردویانە دژی داعش بۆ کۆبانیو شەنگال..بۆ بڵاو کردنەوە نیە تەنها بە بیرتان بهێنمەوە کە ئێوە نەک درۆزنن ساخەتەچیشن\n0 1 به شدار | 11/12/2014\nبه ريزان هيوادارم كه هه وال له شويني باوه ربيكراو وه ربگرن ،خواي گه وره داعش له ناو ببات تؤله ئه و هه موو زرلم سته مه يان لي بكاته وه كه له خه ليان كردووه به لام ئيمه ش نابي به كورانه هه ر يه كيك جي گووت بلين امين ئه و سه رچاوه ي كه ئيوه باسي ده كه ن و هه والتان له وان وه رگرتووه وه بلاوي ده كه نه وه مجموعه يه كي تبشيري نصراني هه موو فيديو كانيان له يوتوب بلاو ده كه نه وه هيج منزه مه يه كي اعلامي نين تاوه كوو ئيوه به شانازيه وه هه واله درؤكانيان بؤ ئيمه نقل بكه ن .هيوادارم بيش بلاو كردنه وه ي هه ر هه واليك لبيشدا له مصده ره كه بكؤلنه وه ئينجا بلاوي بكه نه وه .له گه ل ريزم بؤتان\n0 0 به شدار | 11/12/2014\nجي يه كومينته كه تان به دل نه بوو ؟؟؟؟ جي يه له كومينتيش ديكتاتوري به كار ده هينن بؤيه حالتان وحالي كورد زؤر خؤشه دايمهرن زه ليل و چه وساوه يه\n0 0 muhammad kurdesh | 12/12/2014\nداعش كافرة وة هةموو شتيكي لي جاوةروان دةكريت\nنیشانەکردن : سێکس, داعش\n53781 ژمارەی بینین


ڕۆمانی “خۆزگە بە قسەی شیارم بکردایە” بڵاوکرایەوە – RojNews.News\nڕۆمانی “خۆزگە بە قسەی شیارم بکردایە” بڵاوکرایەوە\n24/02/2020 - 4:07:00 pm\nشەممە, 28 سبت 2019 – 12:06 ڕۆژنیوز – سلێمانی\nڕۆمانی “خۆزگە بە قسەی شیارم بکردایە”، لە نوسینی ئیلهامی چنار-ە کە لە زیندانی ئەدەنەی وڵاتی تورکیا بە زمانی تورکی نووسیویەتی و لە لایەن رێبوار هەمەوەندی کە لە دەرەوەی وڵاتە، وەرگێڕانی بۆ کراوە و ئەمڕۆ بە تیراژی هەزاردانە بڵاوکرایەوە و ئێستا لە بازاڕدا لەبەر دەستە.\nڕۆمانی ‘خۆزگە بە قسەی شیار-م بکردایە!’ گوزارشتێکە لە ئیرادە و خەباتی بێ وچانی هێزی گەریلا و سەربردەی گروپێک گەریلای ناوچەی ئەمانۆس لە باکووری کوردستان دەگێڕێتەوە، کە بۆ تۆڵەسەندنەوە لە ژەهرخواردکردنی ڕێبەری گەلان “ئۆجەلان” لەگەڵ چەندین گرووپی دیکە، بڕیاریان دابوو تۆڵە بکەنەوە.\nکۆنسێرتی “ڕووە و هونەرێکی کوردیی ڕەسەن و هاوچەرخ” بەڕێوەچوو


❤❤یـــانەی کوردژیـن/Kurd Zhin❤❤/ / » بۆ دایك وباوك ، منداڵه‌کانتان !\n» » بۆ دایك وباوك ، منداڵه‌کانتان !\n#1 2013-05-22 11:27:37\nڕێكه‌وتی به ئه‌ندامبوون: 2013-02-14\nدواترین سه‌ردان: 2013-06-20\n» بۆ دایك وباوك ، منداڵه‌کانتان !\nبۆ دایك وباوك ، منداڵه‌کانتان !\nالســــــلام علیــــــکم ورحمة الله وبرکـــا تـــه\n1-هه‌ندێك کات له‌گه‌ڵ منداڵه‌کانتدا به‌سه‌ربه‌ره به‌پێی کاتت، وه‌رزشیان له‌گه‌ڵ بکه، یان له‌گه‌ڵ بچۆده‌ره‌وه، یان پیاسه‌یان له‌گه‌ڵ دا بکه، گرنگ ئه‌وه‌یه منداڵه‌کانت هه‌ست به‌وه‌بکه‌ن که‌تۆ گرنگیان پێ ئه‌ده‌یت بێ تێکه‌ڵکردن یان له‌گه‌ڵ کۆمه‌ڵگادا .\n2-منداڵان له‌ناخ یاندا باوه‌ربه خۆبونیان هه‌یه ئه‌بێت دایکان و باوکان پاڵپشتییان بکه‌ن ویارمه‌تتان بده‌ن و کۆششیان له‌گه‌ڵ بکه‌ن .\n3-فێری منداڵه‌کانت بکه که‌به‌باشی بیرکاته‌وه\n4-له‌خۆشییه‌کانی به‌ژداربه‌و هه‌وڵ بده زیاتر گه‌شت بینی بکه‌ی له‌کاتی ناخۆشی دا هیوای زیاتری بده‌رێ و گه‌شتبیی بکه\n5-هه‌وڵ بده له‌کاتی سه‌رکه‌وتنی دا دیارییه‌کی بۆبکره ،وه‌کو له‌کاتی ده‌رچونی له وانه‌یه‌کدا\n6-ئه‌گه‌ر له‌منداڵێك زیاترت هه‌بوو ئه‌وا فێری خۆشه‌ویستی بکه بۆ براکه‌ی یان خوشکه‌که‌ی فێری ئه‌وه‌ی بکه که‌قسه‌ی ناشرین نه‌دات و زمانی پارزاو بێت\n7-بیری شتێکی یان بکه‌ره‌وه که‌تۆ له‌وانه‌وه فێر بوویت\n8-ڕێبه‌منداڵه‌کانت بده که‌خۆیان هه‌ڵیبژێرن که‌چێ ثؤشاکێك له‌به‌ر ده‌که‌ن و ڕێز له‌بڕیاره‌کانیان بگره\n9-هه‌وڵبده له‌گه‌ڵ منداڵه‌کتدا تێکه‌ڵ بیت له یاری کردنداو و بۆنمونه یارمه‌تی بده که کاتێك ڕه‌سم ده‌کات ین یاری قوڕه‌ی ده‌ستکرد ده‌کات گیانله‌به‌رو شتی جوانی بۆدروست بکه .\n10-هه‌وڵبده که کاتی دیاریکراوی بۆ دابنه‌یت وه‌کو ڕۆژمێرو ، ناوی براده‌ره‌کانی بزانه‌و بیانناسه‌و تاوه‌کو ئه‌گه‌ر له‌قوتابخانه هاته‌وه به‌ناوه‌کانیانه‌وه پرسیاریان بکه‌و ناوی مامۆستاکانی و تاوه‌کو هه‌ست بکات که تۆ ئاگات له‌وهه‌یه‌و له‌بیرتدان .\n11-کاتێك که منداڵه‌که‌ت ویستی قسه‌ت له‌گه‌ڵدابکات تۆ سه‌رقاڵی ئیشی خۆتبویت ئاگاداری به‌و که ئه قسه‌ی له‌گه‌ڵتداکرد ته‌ماشای چاوی بکه تاوه‌کو هه‌ست بکات که تۆ ئاگات له‌قسه‌کانی هه‌یه نه‌ك خۆت مه‌شغوڵبکه‌یته ئیشی تایبه‌تی خۆته‌وه و گوێ به‌ونه‌ده‌یت .\n12-به‌لای که‌مه‌وه هه‌فته‌یه‌کدا یه‌کجار له‌گه‌ڵیاندا دابنیشه‌و هه‌وڵبده که ژه‌مه‌کانی نان خواردن زۆرینه‌ی به‌یه‌که‌وه بخۆن وگوێیان بۆبگره‌و قسه‌یان له‌گه‌ڵدا بکه ، هه‌ره‌وه‌ها تۆش به‌سه‌رهاتی هه‌فته‌ت بۆیان بگێڕه‌وه ئه‌گه‌ر شتی ئاسایی وناخۆش نه‌بوو تاوه‌کو هه‌ست بکه‌ن که تۆش قسه بۆ ئه‌وان ده‌که‌یت ومڕومۆچ مه‌به له‌گه‌ڵیاندا .\n13-هه‌وڵبده که کاتێك ئاگایان لێنه‌بوو نامه‌یه‌ك یان کاغه‌زێکی بچوك بنوسه‌و خۆشه‌ویستی خۆت ده‌ربڕه بۆیان و یان قسه‌یه‌کی خۆشی تیا بنوسه کاتێك ئه‌وان خه‌وتبون له‌ته‌نیشت سه‌رینه‌که‌یه‌وه یان له‌جێگایه‌ك دایبنێ که ئه‌و هه‌ستا له‌خه‌و بیبینێت وبیدۆزێته‌وه یان بیکه‌ره ناو جانتای مه‌کته‌به‌که‌یه‌وه کاتێك که کردیانه‌وه بیدۆزنه‌وه و بیبینن و دڵیان زۆر پێخۆش ده‌بێت و هه‌ستی ئه‌وه ده‌که‌ن که تۆ وه‌کو باوك یان دایك دڵت لایانه.\n14-کاتێك که منداڵه‌که‌ت وێنه‌یه‌ك ده‌کێشێت هه‌ڵی بگره‌و ته‌ماشای بکه‌و هانی بده که ئه‌و شتێکی زۆر جوانی کێشاوه‌و دروست کردوه تاوه‌کو وا هه‌ست بکات که تۆ شانازی پێوه ده‌که‌یت .\n15- که‌موکورتی مه‌که له‌گه‌ڵ منداڵه‌که‌تدا هه‌روه‌کو باوكت که‌موکورتی له‌گه‌ڵتدا کردوه یاخود هه‌ڵسوکه‌وتت له‌گه‌ڵ منداڵه‌کتدا با وه‌کو هه‌ڵسوکه‌وتی باوکت نه‌بێت که له‌گه‌ڵ تۆدا کردوه‌یه‌تی ئه‌گه‌ر باش بوه یان خراپ ئه‌وه شتێکه تایبه‌ته به‌خۆته‌وه و سه‌رده‌می باوکت له‌گه‌ڵ منداڵه‌کتدا زۆر جیاوازی هه‌یه‌و ئه‌وناتوانێت که به‌وشێوه‌یه‌ی که تۆ فێری بویته فێرشت ببێت.\n16-منداڵه‌که‌ت وا ته‌مێ مه‌که به‌شێوه‌یه‌کی ره‌ق وڕاسته‌وخۆ کاتێك که هه‌ڵه‌یه‌کی کرد ، به‌ڵکو به‌شێوه‌یه‌کی ناڕاسته‌وخۆ هه‌ڵه‌که‌ی بۆ ڕاست بکه‌ره‌وه‌و تێی بگه‌یه‌نه که ئه‌وه‌ی ئه‌وکردوه‌یه‌تی ته‌واو نه‌بوه‌و هه‌ڵه‌بوه .\n17-وشه‌یه‌کی نهێنی دابنێ له‌نێوان خۆت ومنداڵه‌که‌تدا که هێمای خۆشه‌ویستی بنوێنێت به شێوه‌یه‌ك که که‌س ئه‌و هێمایه‌ی نه‌کردبێت و تایبه‌تبێت به‌هه‌ردوکتانه‌وه.\n18-هه‌وڵبده که هه‌موو ڕؤژێك ووشه‌یه‌کی تازه‌ی پێ بڵێیت که هه‌ڵه‌و ناڕێکیه‌کانی پێشتری له‌بیر بباته‌وه و هه‌موڕؤژێكی تازه خۆشه‌ویستی یه‌که‌ی خۆت له‌گه‌ڵیدا تازه‌بکه‌یته‌وه وتاوه‌کو بتوانێت ئه‌وبه‌هره‌و توانایه‌ی که هه‌یه‌تی زیاتر بیخاته کارهانی بده به‌رده‌وام که ئه‌و ئازایه‌و له‌هیچ ناترسێت وبه‌هێزه‌و ئاقڵه‌و قسه‌یه‌کی پێمه‌که له‌ناو هاوڕێکانیدا که پێی بشكێته‌وه و هه‌ستی برینداربکه‌یت .\nهه‌وڵبده که به‌رده‌وام باوه‌شیان بۆ بگرێته‌وه وخۆشه‌ویستی خۆتیان بۆ ده‌رببڕه ئه‌گه‌ر چی منداڵه‌که‌ت یان منداڵه‌کانت منداڵبن یان باڵغ بوبێتن یان خاوه‌ن ژن ومنداڵیشبن هیچ له‌مه‌سه‌له ناگۆڕێت ، به‌ڕاستی زۆرخۆشه ئه‌گه‌ر له ماڵێکدا بژیت که پڕبێت له خۆشه‌ویستی وڕاستگۆیی و باوه‌ڕبه‌یه‌کبون هه‌بێت وو زۆرینه‌ی موشکیله‌کان به‌هۆی ئه‌وه‌وه‌یه که خۆشه‌ویستی له نێوان باوك ودایك ومنداڵه‌کاندا نه‌بێت ویان باوه‌ڕیان به‌یه‌کتر نه‌بێت و قه‌ناعه‌تیان به‌ئیشی یه‌کتر نه‌بێت هه‌وڵبده ئه‌وکه‌لێنانه پڕبکه‌یته‌وه به خۆشه‌ویستی وسیقه به‌یه‌کردن وڕاستگۆیی و پرس وڕاکردن پێیان .\nله‌کۆتایشدا داواکارین له خوای باڵاده‌ست که ماڵه‌کانمان پڕبکات به خۆشه‌ویستی یه‌کترو ئیمان و له‌خوا ترسان و گوێڕایه‌ڵی کردن ومنداڵه‌کانیشمان کاریان ڕاستبهێنێت یاره‌ب .\nخۆشیتان ده‌خوازین .\nوالســــــلام علیـــکم ورحمـــة الله وبرکــاته .


عەممار حەکیم: ھێزەکانی ئاسایشتی عێراق دەبێ زیاتر بۆ پاراستنی گیانی شارومەندان ھەوڵ بدەنهه واڵده ری ئال و به ێت (ع)\nعەممار حەکیم: ھێزەکانی ئاسایشتی عێراق دەبێ زیاتر بۆ پاراستنی گیانی شارومەندان ھەوڵ بدەن\nتەمووز ٢١, ٢٠٢١ - ١:٢٣ ب.ن کۆدی هه واڵ : 1161874 سه ر چاوه : Sahartv Link:\n«سەیید عەممار حەکیم» ڕابەری ڕەوتی «حیکمەتی نیشتیمانی»ی عێراق لە بەیاننامەیەک دا وێڕای ئاماژە کردن بە تەقینەوەکەی شەوی سێ شەممەی شارۆچکەی سەدری بەغدا،خوازیاری ھەوڵی زیاتری لایەنە ئاسایشتییەکان بوو بۆ پاراستنی گیانی شارومەندانی عێراقی.\nبه پیی هه وال ده ریی ئالو به یت(ع) ـ ابنا ـ تەقینەوەی بۆمبایەک لە بازاڕێکی قەرەباڵغی شارۆچکەی سەدری بەغدا ھەتا ئێستا بووەتە ھۆی مردنی دەیان کەس لەوانە چەند منداڵێک و بریندار بوونی پتر لە ٤٠ کەس و بڕێک لە سەرچاوەکانیش باسی کوژرانی زیاتر لە ٣٠ کەسیشیان کردووە.\nئەم تەقینەوەیە ئێوارەی ڕۆژی دووشەممە لە بازاڕی «وەحیلات»ی شارۆچکەی «سەدر»ی بەغدا ڕووی داوە.\nبڕێک لە سەرچاوەکان دەڵێن، تەقینەوەکە بە ھۆی پشتێنێکی تەقەمەنی و بە دەستی ئافرەتێکی تیرۆریست ئەنجامی گرتووەخ و نزیکەی ٣٠ کەس لە تەقینەوەکەدا کوژراون کە ژمارەیەکی زۆریان منداڵن.\nگروپەکانی نەشتەرگەری لە سێ نەخۆشخانەی «ئەلکەندی»، «ئەلنوعمان» و «ئیمام عەلی(ع)» بۆچارەسەریی برینداران ڕەوانەی نەخۆشخانەی «سەدر»ی بەغدا کراون.\n«مستەفا کازمی» سەرۆک وەزیرانی عێراقیش فەرمانێکی خێرای دەرکردووە بۆ ڕاگەییشتن بە دۆسیەی تەقینەوەکەی شارۆچکەی سەدری بەغدا. جێگای ئاماژەیە «ئەلکازمی» بە ناوی سەرکردەی گشتیی ھێزە چەکدارەکانی عێراقیشەوە فەرمانی گرتنی بۆ فەرماندەری مەیدانیی پۆلیسی ناوچە تەقێندراوەکەی بەغدا دەرکردووە.


ئا کاپێلا بە کوردی بڵاو دەبێتەوە\nئا کاپێلا وشەیەکی ئیتاڵیایییە بە مانای نوێژی پەرستگە دێت. جۆرێکی میوزیکە لە سەدەی شانزە لە ئیتاڵیا دەرکەوت. ئا کاپێلا بە بێ هاودەمییکردنی ئامێرەکانی میوزیکە و تەنیا مرۆڤ- بە دەنگ و دەرکردنی شێوازی جۆراوجۆر بە دەم و ددان و دەستەکان بەشدارە.\nئا کاپێلا بە کۆمەڵ و هەروەها بە تاکیش نمایش دەکرێت.\nمیوزیکی ئا کاپێلا لە بنەڕەتدا دەگەڕێتەوە بۆ کڵێسا، بەڵام ڕیشەی فەرهەنگیی هاوبەشە لە نێوان یەهوودی و مەسیحییەکانەوە. هەروەها لە ئایینی ئیسلامیشدا ئا کاپێلا بەکاردەهێنرێت و تەنانەت تاکە میوزیکە کە ڕیپێدراوی ئایینەکەیە.\nمامۆستا مستەفا عەباس عەلی ئارەنجمێنتی لانک لانکی مامۆستا حەسەن زیرەکی کردووە کە ئەو شێوازە –ئا کاپێلا- لە هونەری کوردیدا بەو شێوازە کەمجار بەرچاو دەکەوێت. پێشتر هونەرمەندە ئیسلامییەکان تەنیا بە دەنگ و بە بێ بەکاربردنی هیچ ئامێرێکی میوزیک، ئەم فۆڕمەیان تاقی کردووەتەوە.\nنمونەی ئا کاپێلای تاک\nپێشترین هونەرمەند ئەمەل سەعید کوردە ئا کاپێلای تاکی بڵاو کردووەتەوە\nئه‌م بابه‌ته 1201 جار خوێنراوه‌ته‌وه